Perel re Xjolomil li Aatin sa’ lix Hu laj Mormon\nJo’kan ut, a’an xk’osb’al ru jun li tz’iib’anb’il esil re lix tenamit laj Nefi, ut reheb’ ajwi’ laj Lamanita—Tz’iib’anb’il reheb’ laj Lamanita, a’aneb’ jun rela’ lix junkab’al laj Israel; ut re ajwi’ laj Judio ut laj Gentil—Tz’iib’anb’il jo’ chanru taqlanb’il, ut jo’kan ajwi’ rik’in li musiq’ej re profeetil aatin ut re k’utb’esink—Tz’iib’anb’il ut k’eeb’il xtz’apb’al, ut muqb’il choq’ re li Qaawa’, re naq ink’a’ taasachmanq—Taak’utmanq xb’aan lix maatan ut lix wankilal li Dios re taak’utmanq xyaalalil—K’eeb’il xtz’apb’al xb’aan ruq’ laj Moroni, ut muqb’il choq’ re li Qaawa’, re taak’utmanq naq tixtaw xq’ehil rik’in ruq’eb’ laj Gentil—K’utb’il xyaalalil xb’aan xmaatan li Dios.\nLix Hu laj Mormon a’an jun siir chi loq’laj hu, chanchan ajwi’ li Santil Hu. A’an jun tz’iib’anb’il esil chirix lix b’aanuhom li Dios najter sa’ li nimla ch’och’ America, ut wan chi sa’ lix tz’aqalil li evangelio li junelik nakana.\nLix Ch’olob’ahomeb’ li Oxib’ chi aj Yehol Nawom\nChinawmanq sa’ chixjunileb’ li tenamit, junkab’al, aatinob’aal, ut teepal taawulaq wi’ li k’anjel a’in: Naq laa’o, sa’ xk’ab’a’ li rusilal li Dios, Yuwa’b’ej, ut li Qaawa’ Jesukristo, qilomeb’ li perel ch’iich’ wan wi’ li tz’iib’anb’il esil a’in, a’an jun tz’iib’anb’il esil chirix lix tenamit laj Nefi, ut chirixeb’ ajwi’ laj Lamanita, ras riitz’ineb’, ut chirixeb’ ajwi’ lix tenamit laj Jared, li ke’el chaq sa’ li najt xteramil kab’l li aatinanb’il chirix. Ut naqanaw naq jaltesinb’il ru rik’in lix maatan ut lix wankilal li Dios, xb’aan naq lix yaab’ xkux a’an xch’olob’ank re chiqu; jo’kan naq naqanaw chi ch’olch’o naq yaal li k’anjel. Ut naqach’olob’ ajwi’ xyaalal naq qilom li k’a’ru tz’iib’anb’il chiruheb’ li perel ch’iich’; ut k’utb’il chiqu rik’in lix wankil li Dios, ut moko re ta winq. Ut naqaye chi tiik ru li qaatin, naq jun lix anjel li Dios kikub’e chaq sa’ choxa, ut a’an kixk’am chaq ut kixk’ojob’ chiru li qilob’aal, jo’kan naq kiqak’e reetal ut kiqileb’ li perel ch’iich’, ut li tz’iib’anb’il chiru, ut naqanaw naq a’an xb’aan li rusilal li Dios Yuwa’b’ej, ut li Qaawa’ Jesukristo, naq kiqil ut naqach’olob’ xyaalal naq yaal li na’leb’ a’in. Ut a’an sachol ch’oolej sa’ qilob’aal. A’ut lix yaab’ xkux li Qaawa’ kixk’e qataqlankil naq taqach’olob’ xyaalal a’an; jo’kan ut, re xpaab’ankil lix taqlahom li Dios, naqach’olob’ xyaalal li na’leb’ a’in. Ut naqanaw naq wi tiiko chixpaab’ankil li Kristo, taqisi chirix li qaq’ lix kik’eleb’ chixjunil li winq, ut tootawe’q chi maak’a’aq qatz’ajnil chiru lix raqleb’aal aatin li Kristo, ut toowanq rik’in a’an chi junelik sa’ choxa. Ut nimanb’ilaq taxaq ru li Yuwa’b’ej, ut li K’ajolb’ej, ut li Santil Musiq’ej, a’an junaj chi Dios. Amen.\nLix Ch’olob’ahomeb’ li Waqxaqib’ chi aj Yehol Nawom\nChinawmanq sa’ chixjunil li tenamit, junkab’al, aatinob’aal, ut teepal, taawulaq wi’ li k’anjel a’in: Naq laj Jose Smith, alalb’ej, li kijaltesin ru li k’anjel a’in, kixk’ut chiqu eb’ li perel ch’iich’ li aatinanb’il chirix, li chanchan oor okenaq; ut li jar perel li jaltesinb’il ru xb’aan laj Smith a’in, kiqach’e’ rik’in quq’; ut kiqil li tz’iib’anb’il chiru, chanchan najter xyiib’ankil chixjunil, ut moko nawb’il ta ru xyiib’ankil. Ut a’in naqach’olob’ xyaalal chi tiik ru li qaatin, naq li Qawa’ Smith kixk’ut chiqu, xb’aan naq kiqil ut kiqataqsi, ut naqanaw chi ch’olch’o naq li Qawa’ Smith wan rik’in eb’ li perel ch’iich’ li xoo’aatinak wi’. Ut naqak’e li qak’ab’a’ re li ruchich’och’, re xk’utb’al xyaalal chiru li ruchich’och’ li k’a’ru qilom. Ut ink’a’ nokotik’ti’ik, li Dios na’ilok re.\nLix Ch’olob’ahom li Profeet aj Jose Smith\nA’in li raatin li Profeet aj Jose Smith chirix lix k’utunik lix Hu laj Mormon:\nCh’ina Ch’olob’anb’il Aatin chirix lix Hu Laj Mormon\nLix Hu laj Mormon a’an jun li loq’laj tz’iib’anb’il esil chirixeb’ li tenamit li ke’wan najter America ut kitz’iib’aman chiru perpookil ch’iich’. A’aneb’ a’in junjunq li ki’isiik chaq wi’ li esilal:\nEb’ li Jalam-uuch\nLaj Nefi naxtikib’ xtz’iib’ankil resil lix tenamit—Laj Lehi naril sa’ k’utb’esinb’il matk’ jun xaqal li xam ut naril xsa’ jun li hu wan wi’ profeetil aatin—Naxnima ru li Dios, naxye chirub’eetal resil lix k’ulunik li Mesias, ut naxch’olob’ jo’ profeet lix sachlijik Jerusalen—Narahob’tesiik xb’aaneb’ laj Judio. Wan na 600 chihab’ ma nayo’la li Kristo.\nLaj Lehi naxk’am lix junkab’al chiru yamyookil ch’och’ chixk’atq li Kaqi Palaw—Neke’xkanab’ li k’a’aq re ru wan reheb’—Laj Lehi naxq’axtesi jun li mayej chiru li Qaawa’ ut naxk’ut chiruheb’ li ralal naq te’xpaab’ li taqlahom—Laj Laman ut laj Lemuel neke’xwech’i rix lix yuwa’—Laj Nefi na’ab’in chiru, ut natijok chi wan xpaab’aal; li Qaawa’ na’aatinak rik’in, ut nasik’e’ ru re taqlank sa’ xb’eeneb’ li ras. Wan na 600 chihab’ ma nayo’la li Kristo.\nEb’ li ralal laj Lehi neke’sutq’i Jerusalen re xtawb’aleb’ li perel ch’iich’ bronce—Laj Laban ink’a’ naxk’eheb’ li perel ch’iich’ reheb’—Laj Nefi na’elajink chiruheb’ ut naxk’e xch’ooleb’ li ras—Laj Laban narelq’a li k’a’ru reheb’ ut naraj xkamsinkileb’—Laj Laman ut laj Lemuel neke’xsak’ laj Nefi ut laj Sam, ut neke’q’use’ xb’aan jun li anjel. Wan na 600–592 chihab’ ma nayo’la li Kristo.\nLaj Nefi naxkamsi laj Laban xb’aan xtaql li Qaawa’, toja’ naq naxk’uleb’ li perel ch’iich’ bronce rik’in k’oxlanb’il na’leb’—Laj Tzoram naxsik’ ru xjunajinkil rib’ rik’in lix junkab’al laj Lehi sa’ li yamyookil ch’och’. Wan na 600–592 chihab’ ma nayo’la li Kristo.\nLi xSariah naxwech’ rix laj Lehi—Xkab’ichal neke’saho’ sa’ xch’ool rik’in xsutq’ijik li ralaleb’—Neke’q’axtesin mayej—Chiruheb’ li perel ch’iich’ bronce wan junjunq lix tz’iib’ahom laj Moises ut eb’ li profeet—Chiruheb’ li perel ch’iich’ natawman naq laj Lehi ralal xk’ajol laj Jose—Laj Lehi na’aatinak jo’ profeet chirix li riyajil, ut chirix naq te’k’uulamanq li perel ch’iich’. Wan na 600–592 chihab’ ma nayo’la li Kristo.\nLaj Nefi natz’iib’ak chirix li k’a’ru re li Dios—Li rajom laj Nefi, a’an xq’unb’esinkileb’ xch’ool li winq re te’chalq rik’in lix Dios laj Abraham ut te’kole’q. Wan na 600–592 chihab’ ma nayo’la li Kristo.\nEb’ li ralal laj Lehi neke’sutq’i Jerusalen ut neke’xboq laj Ismael ut lix junkab’al re naq te’okenq sa’ lix xikikeb’—Laj Laman naxpo’resi xch’ool, rochb’een junjunq chik—Laj Nefi na’elajink chiruheb’ li ras naq te’xpaab’ li Qaawa’—Neke’xb’ak’ rik’in k’aam ut neke’xk’uub’ xna’leb’ re xsachb’al—Na’ach’ab’aak xb’aan xwankilal li paab’aal—Eb’ li ras neke’xpatz’ xkuyb’al lix maak—Laj Lehi ut eb’ li yookeb’ chirix neke’xq’axtesi li mayej ut li k’atb’il mayej. Wan na 600–592 chihab’ ma nayo’la li Kristo.\nLaj Lehi naril jun k’utb’esinb’il matk’ chirix li che’ re li yu’am—Naxk’ux ru li che’ ut naraj naq eb’ lix junkab’al te’xb’aanu ajwi’—Naril jun li b’arb’ookil ch’iich’, jun li b’e laatz’ ut ka’ch’in ru, ut li q’ojyinal choql li namutz’ob’resink reheb’ li winq—Li xSariah, laj Nefi, ut laj Sam neke’xyal li ru li che’, a’b’an laj Laman ut laj Lemuel ink’a’ neke’raj xb’aanunkil. Wan na 600–592 chihab’ ma nayo’la li Kristo.\nLaj Nefi naxtz’iib’a wiib’ paay chi esil—Li junjunq kik’eeman choq’ xk’ab’a’ eb’ lix perel ch’iich’ laj Nefi—Sa’eb’ li perel ch’iich’ li ninq ru wan resil li tenamit; li kok’ ru ka’ajwi’ na’aatinak chirix li k’a’aq re ru wan xloq’al. Wan na 600–592 chihab’ ma nayo’la li Kristo.\nLaj Lehi naxye naq te’k’ame’q laj Judio chi preexil xb’aaneb’ laj Babilonia—Naxye naq taak’ulunq jun li Mesias sa’ xyanqeb’ laj Judio, aj Kolonel ut aj Tojol-ix—Naxye ajwi’ naq taak’ulunq li taakub’sinq xha’ lix Karneer li Dios—Laj Lehi naxye resil lix kamik ut lix waklijik chi yo’yo li Mesias—Naxjuntaq’eeta lix jek’inkil ut lix ch’utub’ankil laj Israel rik’in jun xtoonal li che’ olivo—Laj Nefi na’aatinak chirix li Ralal li Dios, chirix li maatan re li Santil Musiq’ej, ut chirix naq aajel ru li tiikilal. Wan na 600–592 chihab’ ma nayo’la li Kristo.\nLaj Nefi naril lix Musiq’ li Qaawa’, ut nak’ute’ chiru sa’ k’utb’esinb’il matk’ li che’ re li yu’am—Naril lix na’ li Ralal li Dios, ut naxtzol li naxkub’si rib’ li Dios chixb’aanunkil—Naril lix kub’ik xha’, lix k’anjel, ut lix kamik lix Karneer li Dios chiru krus—Naril ajwi’ lix b’oqb’aleb’ ut lix k’anjeleb’ li kab’laju chi apostol re li Karneer. Wan na 600–592 chihab’ ma nayo’la li Kristo.\nLaj Nefi naril sa’ k’utb’esinb’il matk’ li ch’och’ li yeechi’inb’il; lix tiikilaleb’, lix maa’usilaleb’, ut lix t’anikeb’ li wankeb’ chi sa’; lix k’ulunik lix Karneer li Dios sa’ xyanqeb’; chan ru naq eb’ li Kab’laju chi Tzolom ut li Kab’laju chi Apostol te’xraq aatin chirix Israel; ut lix yib’eetalileb’ ut xtz’ajnileb’ li te’lajq chi maak’a’aqeb’ xpaab’aal. Wan na 600–592 chihab’ ma nayo’la li Kristo.\nLaj Nefi naril sa’ k’utb’esinb’il matk’ lix iglees laj tza k’uub’anb’il sa’ xyanqeb’ laj Gentil, naq taatawmanq li ch’och’ America ut te’taamq li tenamit aran, naq taasachq naab’al raqal li saqen ru ut loq’ sa’ li Santil hu, li q’etok paab’ank sa’ xyanqeb’ laj Gentil li taa’uxq xb’aan a’an, naq taak’ojob’aaq wi’chik li evangelio, naq taak’utmanq li loq’laj hu sa’ roso’jik li kutan, ut naq taawaklesiiq Sion. Wan na 600–592 chihab’ ma nayo’la li Kristo.\nJun li anjel naxye re laj Nefi resil li osob’tesink ut li majewank li taat’ane’q sa’ xb’eeneb’ laj Gentil—Wiib’ ajwi’ li iglees wan: lix Iglees lix Karneer li Dios ut lix iglees laj tza—Eb’ laj santil paab’anel re li Dios sa’ chixjunileb’ li tenamit rahob’tesinb’ileb’ xb’aan li nimla tz’eqb’eetal iglees—li Apostol aj Jwan taatz’iib’aq chirix li roso’jik li ruchich’och’. Wan na 600–592 chihab’ ma nayo’la li Kristo.\nEb’ li riyajil laj Lehi te’xk’ul li evangelio rik’ineb’ laj Gentil sa’ roso’jik li kutan—Lix ch’utub’ankil lix junkab’al laj Israel kijuntaq’eetaak rik’in jun xtoonal li che’ olivo li te’letze’q wi’chik lix tz’aqal uq’—Laj Nefi naxk’ut xyaalalil li k’utb’esinb’il matk’ chirix li che’ re li yu’am, ut na’aatinak chirix lix tiik ruhil na’leb’ li Dios sa’ xjachb’aleb’ ru laj maak rik’ineb’ li tiikeb’ xch’ool. Wan na 600–592 chihab’ ma nayo’la li Kristo.\nEb’ laj maak ch’a’aj neke’ril li yaal—Eb’ li ralal laj Lehi neke’sumla rik’ineb’ lix rab’in laj Ismael—Li Liahona naxk’am lix b’eheb’ sa’ li yamyookil ch’och’—Yalaq jo’q’e tz’iib’anb’il chiru li Liahona li na’leb’ k’eeb’il xb’aan li Qaawa’—Nakam laj Ismael; neke’wech’ink lix junkab’al sa’ xk’ab’a’ li ch’a’ajkilal. Wan na 600–592 chihab’ ma nayo’la li Kristo.\nLaj Nefi nataqlaak chixyiib’ankil jun li jukub’—Eb’ li ras neke’xwech’i—A’an na’elajin chiruheb’ rik’in xyeeb’al resil lix b’aanuhom li Dios rik’in Israel—Laj Nefi nanujak rik’in lix wankil li Dios—Yeeb’il reheb’ li ras naq ink’a’ te’xch’e’, re naq ink’a’ te’chaqiq chanchan li chaqi pach’aya’. Wan na 592–591 chihab’ ma nayo’la li Kristo.\nNayaalo’ li jukub’—Yeeb’il resil lix yo’lajikeb’ laj Jakob ut laj Jose—Neke’el li komon re te’xik sa’ li yeechi’inb’il ch’och’—Eb’ li ralal laj Ismael ut li rixaqileb’ neke’oken sa’ xsaylankil xch’ool ut li po’ok ch’oolej—Nab’ak’e’ laj Nefi, ut natiikisiik li jukub’ chi q’ajel-ix xb’aan jun li xuwajel kaq-sut-iq’—Na’ach’ab’aak laj Nefi, ut rik’in xtij nach’ana li kaq-sut-iq’—Neke’wulak li tenamit sa’ li yeechi’inb’il ch’och’. Wan na 591–589 chihab’ ma nayo’la li Kristo.\nLaj Nefi naxyiib’eb’ li perel ch’iich’ rik’in pek ch’iich’ xsa’ ut naxtz’iib’a li esil chirix lix tenamit—Lix Dios laj Israel taak’ulunq waqib’ cient chihab’ chirix li relik chaq laj Lehi Jerusalen—Laj Nefi naxye resil li rahilal tixk’ul ut lix kamik chiru krus—Eb’ laj Judio xik’ te’ile’q ut te’jek’iiq toj sa’ roso’jik li kutan, naq te’sutq’iiq rik’in li Qaawa’. Wan na 588–570 chihab’ ma nayo’la li Kristo.\nLi Qaawa’ naxk’utb’esi li rajom reheb’ laj Israel—Sik’b’il chaq ru laj Israel sa’ xk’atleb’aal li tawasiik, ut taa’elq chaq Babilonia—Chi’ilmanq sa’ Isaias 48. Wan na 588–570 chihab’ ma nayo’la li Kristo.\nLi Mesias taawanq choq’ saqen chiruheb’ laj Gentil ut tixhiteb’ li preex—Eb’ laj Israel te’ch’utub’aaq rik’in wankilal sa’ roso’jikeb’ li kutan—Eb’ li rey te’wanq choq’ yuwa’b’ej aj ch’olanihom reheb’—Chi’ilmanq sa’ Isaias 49. Wan na 588–570 chihab’ ma nayo’la li Kristo.\nIsrael taajek’imanq chiru chixjunil lix b’een li ruchich’och’—Eb’ laj Gentil te’xch’olani ut te’xk’iresi Israel rik’in li evangelio sa’ roso’jikeb’ li kutan—Te’ch’utub’aaq laj Israel ut te’kole’q, ut te’k’atq laj maak chanchan roq waj—Taasachmanq lix awa’b’ejihom laj tza, ut taab’ak’e’q laj Satanas. Wan na 588–570 chihab’ ma nayo’la li Kristo.\nLaj Lehi na’aatinak jo’ profeet chirix jun li ch’och’ re ach’ab’aak—Eb’ li riyajil te’jek’iiq ut te’sak’e’q wi neke’xtz’eqtaana lix Santil Dios laj Israel—A’an na’elajin chiruheb’ li ralal naq te’xk’e chirix li kolb’a-ib’ aq’ej re li tiikilal. Wan na 588–570 chihab’ ma nayo’la li Kristo.\nEb’ laj Nefita neke’xjach rib’ rik’ineb’ laj Lamanita, neke’xpaab’ lix chaq’rab’ laj Moises, ut neke’xkab’la jun li santil ochoch—Sa’ xk’ab’a’ naq ink’a’ neke’paab’an, eb’ laj Lamanita neke’isiik chaq chiru li Qaawa’, neke’majewaak, ut neke’ok choq’ rapleb’ chiruheb’ laj Nefita. Wan na 588–559 chihab’ ma nayo’la li Kristo.\nLaj Jakob naxnumsi li esil chirixeb’ laj Judio: Li preexil aran Babilonia ut lix sutq’ijikeb’ chaq aran; lix k’anjel ut lix kamik chiru krus lix Santil Dios laj Israel; chan ru naq te’xk’ul xtenq’ankil rik’ineb’ laj Gentil; ut naq te’k’ojob’aaq wi’chik laj Judio sa’ roso’jik li kutan, naq te’xpaab’ li Mesias. Wan na 559–545 chihab’ ma nayo’la li Kristo.\nLaj Jakob toj yoo chixyaab’asinkil li raatin laj Isaias: Na’aatinak laj Isaias chirix li Mesias—Li Mesias tixk’ul ru’uj raq’ li tzolb’il—A’an tixk’e lix yi li rix reheb’ laj sak’onel—Ink’a’ taasache’q xna’leb’—Chi’ilmanq sa’ Isaias 50. Wan na 559–545 chihab’ ma nayo’la li Kristo.\nLaj Jakob toj yoo chixyaab’asinkil li raatin laj Isaias: Sa’ roso’jik li kutan, li Qaawa’ tixk’ojob’ xch’ool Sion ut tixch’utub’ Israel—Eb’ li tojb’ileb’ rix te’chalq Sion rik’in nimla sahil ch’oolejil—Chi’ilmanq sa’ Isaias 51 ut 52:1–2. Wan na 559–545 chihab’ ma nayo’la li Kristo.\nLaj Jakob naxch’olob’ naq eb’ laj Judio te’ch’utub’aaq sa’ chixjunileb’ lix ch’och’ li yeechi’inb’il—Lix tojb’al rix li maak naxkoleb’ li winq chiru li T’ane’k—Lix tib’eleb’ li kamenaq te’eelq chaq sa’ li muqleb’aal, ut lix musiq’eb’ sa’ xb’alb’a ut sa’ li hilob’aal na’ajej—Taaraqe’q aatin chirixeb’—Lix tojb’al rix li maak nakolok chiru li kamk, li xb’alb’a, laj tza, ut li rahilal li maak’a’ roso’jik—Te’kole’q li tiikeb’ xch’ool sa’ lix awa’b’ejihom li Dios—Nak’utman li tojb’a-maak choq’ reheb’ li maak—Lix Santil Dios laj Israel a’an li na’ilok re li okeb’aal. Wan na 559–545 chihab’ ma nayo’la li Kristo.\nLaj Jakob kiril laj Tojol rix—Lix chaq’rab’ laj Moises wan choq’ reetalil li Kristo, ut naxk’ut xyaalal naq taak’ulunq. Wan na 559–545 chihab’ ma nayo’la li Kristo.\nLaj Isaias naril li santil ochoch sa’ roso’jik li kutan, lix ch’utub’ankileb’ Israel, ut li jun mil chihab’ taawanq wi’ raqb’a-aatin ut tuqtuukilal—Eb’ laj q’etq’et ut laj maak te’kub’siiq sa’ li xkab’ xk’ulunik li Qaawa’—Chi’ilmanq sa’ Isaias 2. Wan na 559–545 chihab’ ma nayo’la li Kristo.\nJuda ut Jerusalen te’xk’ul tojb’a-maak xb’aan q’etok aatin—Li Qaawa’ naxb’aanu ruuchil lix tenamit ut naraqok aatin sa’ xb’eeneb’—Eb’ lix rab’in Sion neke’majewaak ut neke’rahob’tesiik xb’aan xsik’b’al li k’a’aq re ru re ruchich’och’—Chi’ilmanq sa’ Isaias 3. Wan na 559–545 chihab’ ma nayo’la li Kristo.\nSion ut eb’ lix rab’in te’toje’q rix ut te’ch’ajob’resiiq sa’ xkutankil li jun mil chihab’—Chi’ilmanq sa’ Isaias 4. Wan na 559–545 chihab’ ma nayo’la li Kristo.\nLi rawimq uva re li Qaawa’ (Israel) taasachmanq, ut te’jek’iiq lix tenamit—Te’chalq rahilal sa’ xb’eeneb’ naq jek’inb’ileb’ chi maak’a’eb’ xpaab’aal—Li Qaawa’ tixwaklesi jun li eetalil ut tixch’utub’ Israel—Chi’ilmanq sa’ Isaias 5. Wan na 559–545 chihab’ ma nayo’la li Kristo.\nLaj Isaias naril li Qaawa’—Neke’kuyman lix maak laj Isaias—A’an nab’oqe’ chi aatinak jo’ profeet—Naxch’olob’ jo’ profeet naq taatz’eqtaanaaq li raatin li Kristo xb’aaneb’ laj Judio—Jun jachal te’sutq’iiq—Chi’ilmanq sa’ Isaias 6. Wan na 559–545 chihab’ ma nayo’la li Kristo.\nEfrain ut Siria neke’xpleeti Juda—Taayo’laaq li Kristo rik’in jun tuq’ixq—Chi’ilmanq sa’ Isaias 7. Wan na 559–545 chihab’ ma nayo’la li Kristo.\nLi Kristo taawanq choq’ tichk’ob’aal pek, ut jo’ pek re rahob’tesink—Chesik’ li Qaawa’, moko chesik’ ta eb’ laj eek’ li neke’hashot—Chexsutq’iiq rik’in li chaq’rab’ ut li yaal ch’olob’anb’il re taak’ame’q eeb’e—Chi’ilmanq sa’ Isaias 8. Wan na 559–545 chihab’ ma nayo’la li Kristo.\nLaj Isaias na’aatinak chirix li Mesias—Eb’ li wankeb’ sa’ q’ojyin te’ril jun li nimla saqen—Yo’lajenaq choq’ qe jun li k’uula’al—A’an taawanq choq’ Awa’b’ej re Tuqtuukilal ut taa’awa’b’ejinq sa’ lix k’ojarib’aal laj David—Chi’ilmanq sa’ Isaias 9. Wan na 559–545 chihab’ ma nayo’la li Kristo.\nLix sachlijik Asiria a’an reetalil lix sachlijikeb’ laj maak sa’ li xkab’ xk’ulunik li Qaawa’—Moko k’ihaqeb’ ta li te’kanaaq chirix naq taak’ulunq wi’chik li Qaawa’—Te’sutq’iiq li rela’ laj Jakob sa’ li kutan a’an—Chi’ilmanq sa’ Isaias 10. Wan na 559–545 chihab’ ma nayo’la li Kristo.\nLix toonal laj Isai (li Kristo) taaraqoq aatin sa’ tiikilal—Taanujaq li ruchich’och’ rik’in li xnawb’al chirix li Dios sa’ li jun mil chihab’—Li Qaawa’ tixtaqsi jun li eetalil ut tixch’utub’ Israel—Chi’ilmanq sa’ Isaias 11. Wan na 559–545 chihab’ ma nayo’la li Kristo.\nSa’ xkutankil li jun mil chihab’ chixjunileb’ li winq te’xnima ru li Qaawa’—A’an taawanq sa’ xyanqeb’—Chi’ilmanq sa’ Isaias 12. Wan na 559–545 chihab’ ma nayo’la li Kristo.\nLix sachlijik Babilonia a’an reetalil li sachok taawanq sa’ li xkab’ xk’ulunik li Qaawa’—A’anaq jun kutan re josq’il ut re eeqajunk—Babilonia (li ruchich’och’) taat’ane’q chi junajwa—Chi’ilmanq sa’ Isaias 13. Wan na 559–545 chihab’ ma nayo’la li Kristo.\nTe’ch’utub’aaq laj Israel, ut te’hilanq chiru jun mil chihab’—Laj Lucifer ki’isiik chaq sa’ choxa xb’aan xpo’jik xch’ool—Israel tixq’ax ru Babilonia (li ruchich’och’)—Chi’ilmanq sa’ Isaias 14. Wan na 559–545 chihab’ ma nayo’la li Kristo.\nLaj Nefi naxnima xloq’al rik’in saqen ruhil aatin—Taatawmanq ru lix profeetil aatin laj Isaias sa’ roso’jikeb’ li kutan—Eb’ laj Judio te’sutq’iiq chaq Babilonia, te’xkamsi li Mesias chiru krus, te’jek’iiq ut te’rapleeq—Te’k’ojob’aaq wi’chik naq te’xpaab’ li Mesias—A’an taak’ulunq waqib’ cient chihab’ relik chaq laj Lehi Jerusalen—Eb’ laj Nefita neke’xpaab’ lix chaq’rab’ laj Moises ut neke’xpaab’ li Kristo, a’an lix Santil Dios laj Israel. Wan na 559–545 chihab’ ma nayo’la li Kristo.\nLi Kristo taak’anjelaq sa’ xyanqeb’ laj Nefita—Laj Nefi naril naq taasachmanq lix tenamit—Eb’ a’an te’aatinaq chaq sa’ li poqs—Eb’ laj Gentil te’xwaklesi li b’alaq’il iglees, ut li muqmuukil molam—Li Qaawa’ kixtaqlaheb’ li winq naq ink’a’ te’xb’aanu li tijok chi tojb’il. Wan na 559–545 chihab’ ma nayo’la li Kristo.\nTaanujaq li ruchich’och’ rik’in li q’ojyin ut li q’etok paab’ank sa’eb’ li roso’jik kutan—Lix Hu laj Mormon taak’utmanq—Oxib’ chi aj yehol nawom te’xcho’lob’ xyaalal chirix li hu—Li winq tzolb’il tixye naq ink’a’ taaruuq chirilb’al xsa’ li tz’aptz’ookil hu—Li Qaawa’ tixb’aanu jun li sachb’a-ch’oolejil k’anjel ut jun li eetalil—Chi’ilmanq sa’ Isaias 29. Wan na 559–545 chihab’ ma nayo’la li Kristo.\nTe’waklesiiq naab’al li balaq’il iglees sa’ roso’jikeb’ li kutan—Te’xk’ut li jo’maajo’il na’leb’ li moko yaal ta ut maak’a’ xyaalal—Taanumtaaq li q’etok paab’ank sa’ xk’ab’a’eb’ laj tzolonel aj b’alaq’—Laj tza taajosq’ob’resinq sa’ xch’ooleb’ li winq—A’an tixk’ut li k’iila paay chi balaq’il tzol’leb’. Wan na 559–545 chihab’ ma nayo’la li Kristo.\nNaab’aleb’ laj Gentil te’xtz’eqtaana lix Hu laj Mormon—Te’xye, maajun chik Santil Hu naqaj ru—Li Qaawa’ naraatinaheb’ k’iila tenamit—A’an tixraq aatin chirix li ruchich’och’ rik’in li k’a’ru wan sa’eb’ li hu te’tz’iib’amanq. Wan na 559–545 chihab’ ma nayo’la li Kristo.\nEb’ laj Gentil li jalb’ileb’ xch’ool te’k’ehe’q sa’ ajl sa’ li tenamit re li sumwank—Naab’aleb’ laj Lamanita ut laj Judio te’xpaab’ li aatin, ut te’ok choq’ chaq’al ru tenamit—Taak’ojob’aaq wi’chik Israel ut te’sachmanq laj maak. Wan na 559–545 chihab’ ma nayo’la li Kristo.\nEb’ li anjel neke’aatinak rik’in lix wankil li Santil Musiq’ej—Eb’ li winq tento te’tijoq ut xjuneseb’ rib’ te’xtaw xna’leb’ rik’in li Santil Musiq’ej. Wan na 559–545 chihab’ ma nayo’la li Kristo.\nYaal li raatin laj Nefi—Naxch’olob’ xyaalal li Kristo—Eb’ li neke’paab’ank re li Kristo te’xpaab’ li raatin laj Nefi, li taawanq chixk’utb’al li yaal chiru li raqleb’aal aatin. Wan na 559–545 chihab’ ma nayo’la li Kristo.\nLaj Jakob ut laj Jose neke’xsik’ xq’unb’esinkil xch’ooleb’ li winq re te’xpaab’ li Kristo ut te’xpaab’ lix taqlahom—Nakam laj Nefi—Nanumta li maa’usilal sa’ xyanqeb’ laj Nefita. Wan na 544–421 chihab’ ma nayo’la li Kristo.\nLaj Jakob naxch’olob’ naq moko us ta li rahok b’ihomal, li q’etq’etil, ut li muxuk-ib’—Eb’ li winq naru neke’xsik’ b’ihomal re xtenq’ankileb’ li ras riitz’in—Li Qaawa’ naxtaqla naq maajun winq sa’ xyanqeb’ laj Nefita taawanq numenaq jun rixaqil—Li Qaawa’ nasaho’ xch’ool rik’in li saqru ch’oolejil reheb’ li ixq. Wan na 544–421 chihab’ ma nayo’la li Kristo.\nEb’ li saqeb’ ru xch’ool neke’xk’ul li raatin li Dios li nasahob’resin ch’oolej—Lix tiikilaleb’ laj Lamanita naxq’ax li reheb’ laj Nefita—Laj Jakob naxtijeb’ chirix li yumb’eetak ko’b’eetak, li yib’ ru k’a’uxlej, ut li junjunq paay chi maak. Wan na 544–421 chihab’ ma nayo’la li Kristo.\nChixjunileb’ li profeet ke’xloq’oni li Yuwa’b’ej sa’ lix k’ab’a’ li Kristo—Naq laj Abraham kixmayeja laj Isaak, a’an wan choq’ reetalil li Dios ut li Junaj Yo’lajenaq chiru—Eb’ li winq tento te’xk’am wi’chik rib’ sa’ usilal rik’in li Dios, rik’in lix tojb’al rix li maak—Eb’ laj Judio te’xtz’eqtaana li k’ojleb’aal pek. Wan na 544–421 chihab’ ma nayo’la li Kristo.\nLaj Jakob naxye li raatin laj Tzenos chirix li jaljookil ru aatin reheb’ lix toonal li che’ olivo, li awb’il ut li re k’iche’—A’aneb’ reetalil Israel ut eb’ laj Gentil—Nayeeman resil chi junxilaj naq taajek’imanq ut taach’utub’amanq Israel—Wan aatin chirixeb’ laj Nefita ut laj Lamanita, ut chixjunil lix junkab’al laj Israel—Eb’ laj Gentil te’jutz’ub’aaq rik’in laj Israel—Sa’ roso’jik taak’atmanq li awimq. Wan na 544–421 chihab’ ma nayo’la li Kristo.\nLi Qaawa’ tixk’am chaq wi’chik Israel sa’ roso’jikeb’ li kutan—Taak’ate’q li ruchich’och’ rik’in xam—Eb’ li winq tento te’xtaaqe li Kristo re te’kole’q chiru li palaw re xam ut chuhil pek. Wan na 544–421 chihab’ ma nayo’la li Kristo.\nLaj Xerem naxtz’eqtaana xyaalal li Kristo, naxwech’ laj Jakob, naxpatz’ jun li eetalil, ut nasak’e’ xb’aan li Dios—Chixjunileb’ li profeet ke’aatinak chirix li Kristo ut lix tojb’al rix li maak xb’aan—Eb’ laj Nefita ke’xnumsi lix kutan jo’ aj b’e, yo’lajenaqeb’ sa’ rahilal ut xik’ ilb’ileb’ xb’aaneb’ laj Lamanita. Wan na 544–421 chihab’ ma nayo’la li Kristo.\nEb’ laj Nefita neke’xpaab’ lix chaq’rab’ laj Moises, neke’royb’eni lix k’ulunik li Kristo, ut neke’usa sa’ li ch’och’—K’iila profeet neke’k’anjelak re te’kanaaq li tenamit sa’ xb’ehil li yaal. Wan na 399–361 chihab’ ma nayo’la li Kristo.\nLaj Omni, laj Amaron, laj Kemix, laj Abinadom, ut laj Amaleki neke’xk’am li tz’iib’anb’il esil, li junjunq sa’ xkutan—Laj Mosiah naxtaw lix tenamit laj Tzarahemla, li ke’el chaq Jerusalen sa’ xkutankil laj Sedekias—Laj Moises kixaqab’aak choq’ rey sa’ xb’eeneb’—Eb’ li ralal xk’ajol laj Mulek li wankeb’ Tzarahemla ke’xtaw chaq laj Koriantumr, a’an aj ch’otonel reheb’ laj Jaredita—Li rey aj Benjamin nakana sa’ xna’aj laj Mosiah—Eb’ li winq tento te’xq’axtesi li raam choq’ mayej chiru li Kristo. Wan na 323–130 chihab’ ma nayo’la li Kristo.\nLaj Mormon naxk’oseb’ ru lix perel ch’iich’ laj Nefi li ninq ru—Naxk’eheb’ li perel ch’iich’ li kok’ ru rik’in li jun ch’ol chik chi perel ch’iich’—Li rey aj Benjamin naxxaqab’ li tuqtuukilal sa’ li ch’och’. Wan na 385 chihab’ xyo’lajik li Kristo.\nLi rey aj Benjamin naxk’ut chiruheb’ li ralal li raatinob’aal ut lix profeetil aatineb’ lix yuwa’eb’—Kikole’ chaq rix lix paab’aaleb’ ut lix tenamiteb’ sa’ xk’ab’a’ li esil li tz’iib’anb’ileb’ chiruheb’ jar paay chi perel ch’iich’—Laj Mosiah nasik’e’ ru choq’ rey, ut naq’axtesiman sa’ ruq’ li tz’iib’anb’il esil ut li k’a’aq chik re ru. Wan na 130–124 chihab’ ma nayo’la li Kristo.\nLi rey aj Benjamin toj yoo chi aatinak—Li Qaawa’ Q’axal Nim Xwankil taak’anjelaq sa’ xyanqeb’ li winq jo’ muheb’aal ch’och’—Taa’elq kik’ ruuchil tiqob’ naq tixtoj rix lix maak li ruchich’och’—A’an li jun ajwi’ chi k’ab’a’ej nachal wi’ li kolb’a-ib’—Eb’ li winq neke’ru chirisinkil chirix li ruchich’och’il winq ut te’ok choq’ santil aj paab’anel xb’aan lix tojb’al rix li maak—Lix rahileb’ laj maak chanchanaq jun palaw re xam ut chuhil pek. Wan na 124 chihab’ ma nayo’la li Kristo.\nEb’ laj santil paab’anel neke’ok choq’ ralal ut xrab’in li Kristo rik’in li paab’aal—Chirix a’an, a’ lix k’ab’a’ li Kristo li neke’b’oqe’ wi’—Li rey aj Benjamin na’elajin chiruheb’ naq junelik xaqxooqeb’, chi ink’a’ te’eek’anq sa’ li chaab’il k’anjel. Wan na 124 chihab’ ma nayo’la li Kristo.\nLi rey aj Benjamin naxtz’iib’a xk’ab’a’eb’ li tenamit ut naxxaqab’eb’ laj tij re xtzolb’aleb’—Laj Mosiah na’awa’b’ejin jo’ jun rey tiik xch’ool. Wan na 124–121 chihab’ ma nayo’la li Kristo.\nLaj Ammon naxtaw li ch’och’ Lehi-Nefi, b’ar wi’ wan laj Limhi choq’ rey—Eb’ lix tenamit laj Limhi wankeb’ chi moosil chiruheb’ laj Lamanita—Laj Limhi naxye resilal lix k’ulumeb’—Jun li profeet (aj Abinadi) kixch’olob’ chaq naq li Kristo a’an li Dios ut lix Yuwa’il chixjunil li k’a’aq re ru—Eb’ li neke’awok re li tz’ajleb’aal ru te’xq’ol li sut iq’, ut eb’ li neke’xkanab’ rib’ chiru li Qaawa’ te’kole’q. Wan na 121 chihab’ ma nayo’la li Kristo.\nLaj Ammon naxtzol lix tenamit laj Limhi—Narab’i resil li kaahib’ xka’k’aal perel chi ch’iich’ reheb’ laj Jaredita—A’eb’ laj ilol na’leb’ li neke’ru chixjaltesinkil ruheb’ li najter hu—Maajun chik maatan naq’axok ta re li wank choq’ aj ilol na’leb’. Wan na 121 chihab’ ma nayo’la li Kristo.\nLaj Tzeniff naxk’am xb’e jun molam chi elk chaq Tzarahemla re reechaninkil li ch’och’ Lehi-Nefi—Li rey aj Lamanita naxkanab’eb’ chireechaninkil li ch’och’—Ke’wan sa’ pleet eb’ laj Lamanita rik’in lix tenamit laj Tzeniff. Wan na 200–187 chihab’ ma nayo’la li Kristo.\nNakam li Rey aj Laman—Eb’ lix tenamit xulo’jenaqeb’ ut josq’eb’ ut neke’xpaab’ li b’alaq’il na’leb’ kanab’anb’il chaq reheb’—Laj Tzeniff ut eb’ lix tenamit neke’numta sa’ xb’eeneb’. Wan na 187–160 chihab’ ma nayo’la li Kristo.\nLi rey aj Noe nataqlan sa’ maa’usilal—Naxsayla rib’ rik’in li yib’ ru wank rochb’eeneb’ li rixaqil ut eb’ lix moosil ixaqil—Laj Abinadi naxye jo’ profeet naq te’k’ame’q li tenamit chi moosil—Nasik’e’ lix yu’am xb’aan li rey aj Noe. Wan na 160–150 chihab’ ma nayo’la li Kristo.\nLaj Abinadi natz’ape’ sa’ tz’alam xb’aan aatinak jo’ profeet chirix lix sachlijik li tenamit ut lix kamik li rey aj Noe—Eb’ laj tij aj b’alaq’ neke’xye li aatin sa’ li loq’laj hu ut neke’xpak’ xpaab’ankil lix chaq’rab’ laj Moises—Laj Abinadi na’ok chixk’utb’al chiruheb’ li Lajeeb’ chi Taqlahom. Wan na 148 chihab’ ma nayo’la li Kristo.\nLaj Abinadi nakole’ rix xb’aan xwankilal li Dios—A’an naxk’ut li lajeeb’ chi Taqlahom—Li kolb’a-ib’ ink’a’ nachal rik’in lix chaq’rab’ laj Moises xjunes—Li Dios xjunes rib’ tixtoj rix li maak, ut tixtojeb’ rix lix tenamit. Wan na 148 chihab’ ma nayo’la li Kristo.\nLaj Isaias na’aatinak chirix li Mesias—Nayehe’ resil lix tz’eqtaanankil ut li rahilal tixk’ul—Naxk’e li raam jo’ mayej choq’ re li maak ut naxb’aanu ruuchileb’ laj q’etol aatin—Chi’ilmanq sa’ Isaias 53. Wan na 148 chihab’ ma nayo’la li Kristo.\nChan ru naq li Kristo wan choq’ Yuwa’b’ej jo’ ajwi’ choq’ K’ajolb’ej—Taab’aanunq uuchil ut tixk’ameb’ li q’etok aatin re lix tenamit—Eb’ a’an, ut chixjunileb’ li santil profeet a’aneb’ li riyajil—A’an naxk’e chi uxmank li wakliik chi yo’yo—Eb’ li kok’al neke’xk’ul li yu’am chi junelik. Wan na 148 chihab’ ma nayo’la li Kristo.\nLaj Alma naxpaab’ ut naxtz’iib’a li raatin laj Abinadi—Laj Abinadi naxk’ul li kamk rik’in xam—Naxye jo’ profeet naq taachalq li yajel ut li kamk rik’in xam sa’ xb’eeneb’ li neke’kamsink re. Wan na 148 chihab’ ma nayo’la li Kristo.\nLaj Alma najultikan aatin sa’ muqmu—Naxch’olob’ li sumwank re li kub’iha’ ut nakub’sin ha’ sa’ li ha’ Mormon—Naxk’uub’ lix Iglees li Kristo ut naxk’ojob’eb’ laj tij—Eb’ a’an neke’k’anjelak re xk’ulb’al li nak’anjelak reheb’, ut neke’xtzol li tenamit—Laj Alma ut eb’ lix tenamit neke’eelelik chiru li rey aj Noe sa’ li yamyookil ch’och’. Wan na 147–145 chihab’ ma nayo’la li Kristo.\nLaj Gideon naxsik’ xkamsinkil li rey aj Noe—Eb’ laj Lamanita neke’ok sa’ li ch’och’—Li rey aj Noe naxk’ul li kamk rik’in xam—Laj Limhi nataqlan jo’ moosil rey. Wan na 145–121 chihab’ ma nayo’la li Kristo.\nJunjunq xrab’ineb’ laj Lamanita neke’chape’ xb’aaneb’ laj tij re laj Noe—Eb’ laj Lamanita neke’xtikib’ li pleet rik’in laj Limhi ut lix tenamit—Eb’ lix teepaleb’ laj Lamanita neke’rame’ ru ut neke’tuqub’aak xch’ool. Wan na 145–123 chihab’ ma nayo’la li Kristo.\nEb’ lix tenamit laj Limhi neke’sak’e’ ut neke’q’axe’ ru xb’aaneb’ laj Lamanita—Eb’ lix tenamit laj Limhi neke’xk’ul rib’ rik’in laj Ammon ut neke’jale’ xch’ool—Neke’xye re laj Ammon resil li kaahib’ xka’k’aal perel chi ch’iich’ reheb’ laj Jaredita. Wan na 122–121 chihab’ ma nayo’la li Kristo.\nNak’uub’aman li na’leb’ re te’eeleliq li tenamit chiru moosil reheb’ laj Lamanita—Neke’kaltesiik laj Lamanita—Eb’ li tenamit neke’eelelik, neke’sutq’i Tzarahemla, ut neke’ok rub’el xwankil li rey aj Mosiah. Wan na 121–120 chihab’ ma nayo’la li Kristo.\nLaj Alma naxye naq moko taawanq ta choq’ rey—Nak’anjelak jo’ taqenaqil aj tij—Li Qaawa’ naxq’us lix tenamit, ut eb’ laj Lamanita neke’reechani li ch’och’ Helam—Laj Amulon, li najolomin reheb’ li maa’us aj tij re li rey aj Noe, wan chi taqlank rub’el xwankil li rey aj Lamanita. Wan na 145–121 chihab’ ma nayo’la li Kristo.\nLaj Amulon naxrahob’tesi laj Alma ut eb’ lix tenamit—Nateneb’aak li kamsiik sa’ xb’eeneb’ wi te’tijoq—Li Qaawa’ naxseeb’ob’resi li riiqeb’—Naxkoleb’ chiru li moosil, ut neke’sutq’i Tzarahemla. Wan na 145–120 chihab’ ma nayo’la li Kristo.\nEb’ li ralal xk’ajol laj Mulek aran Tzarahemla neke’ok choq’ aj Nefita—Neke’xtzol chirix lix tenamit laj Alma ut laj Tzeniff—Laj Alma naxkub’si xha’ laj Limhi ut chixjunil lix tenamit—Laj Mosiah naxk’e xwankil laj Alma re tixk’uub’ lix Iglees li Dios. Wan na 120 chihab’ ma nayo’la li Kristo.\nK’iila komon re li iglees neke’k’ame’ xb’e sa’ li maak xb’aaneb’ li ink’a’ neke’paab’an—Nayeechi’iman li junelik yu’am re laj Alma—Eb’ li neke’xjal xk’a’uxl ut neke’kub’e xha’ neke’xk’ul xkuyb’aleb’ xmaak—Eb’ li komon re li iglees li xe’maakob’, li neke’xjal xk’a’uxl ut neke’xch’olob’ lix maak re laj Alma ut re li Qaawa’ te’kuye’q xmaak; wi ink’a’ neke’xb’aanu, moko te’k’ehe’q ta sa’ ajl sa’ xyanqeb’ li tenamit re li iglees. Wan na 120–100 chihab’ ma nayo’la li Kristo.\nLaj Mosiah naxye naq miwan li rahob’tesink ut chiwanq li juntaq’eetalil—Laj Alma li alalb’ej ut eb’ li kaahib’ ralal laj Mosiah neke’xsik’ xsachb’al li iglees—Jun li anjel naxk’ut rib’ ut naxtaqlaheb’ chixkanab’ankil lix maa’us aj b’e—Laj Alma namemob’resiik—Chixjunileb’ li winq tento te’yo’laaq wi’chik re te’xk’ul li kolb’a-ib’—Laj Alma ut eb’ li ralal laj Mosiah neke’xch’olob’ li sahil esilal. Wan na 100–92 chihab’ ma nayo’la li Kristo.\nEb’ li ralal laj Mosiah neke’xik chi jultikank aatin chiruheb’ laj Lamanita—Rik’in li wiib’ chi ilob’aal pek, laj Mosiah naxjaltesi ruheb’ li perel ch’iich’ reheb’ laj Jaredita. Wan na 92 chihab’ ma nayo’la li Kristo.\nLaj Mosiah naxyeechi’i naq che’sik’manq aj raqol aatin sa’ xna’aj junaq rey—Eb’ li rey li moko tiikeb’ ta xch’ool neke’xk’ameb’ xb’e lix tenamiteb’ re te’maakob’q—Laj Alma li alalb’ej nasik’e’ ru jo’ xb’eenil aj raqol aatin xb’aan xyaab’ xkux li tenamit—Wan ajwi’ choq’ taqenaqil aj tij sa’ xb’een li Iglees—Neke’kam laj Alma li yuwa’b’ej ut laj Mosiah. Wan na 92–91 chihab’ ma nayo’la li Kristo.\nLaj Nehor naxk’ut li b’alaq’il tzol’leb’, naxxaqab’ jun li iglees, naxtikib’ li tijok chi tojb’il, ut naxkamsi laj Gideon—Nakamsiik laj Nehor xb’aan xmaak—Najek’iman li tijok chi tojb’il ut li rahob’tesink sa’ xyanqeb’ li tenamit—Eb’ laj tij xjuneseb’ rib’ neke’xsik’ li nak’anjelak reheb’, eb’ li tenamit neke’rileb’ li neb’a’, ut na’usa li Iglees. Wan na 91–88 chihab’ ma nayo’la li Kristo.\nLaj Amlici naxsik’ wank choq’ rey ut natz’eqtaanaak xb’aan xyaab’ xkux li tenamit—Eb’ li neke’taaqenk re neke’xxaqab’ choq’ rey—Eb’ laj Amlicita neke’xpleetiheb’ laj Nefita, ut neke’q’axe’ ru—Eb’ laj Lamanita ut laj Amlicita neke’xch’utub’ rib’ chi pleetik ut neke’q’axe’ ru—Laj Alma naxkamsi laj Amlici. Wan na 87 chihab’ ma nayo’la li Kristo.\nEb’ laj Amlicita ke’xk’e jun eetalil chiruheb’ jo’ chanru li profeetil aatin—Eb’ laj Lamanita ke’majewaak xb’aan xpo’jikeb’ xch’ool—Eb’ li winq xjuneseb’ rib’ neke’xk’am sa’ xb’eeneb’ li majewaak—Eb’ laj Nefita neke’xq’ax ru jun chik teep chi aj pleet aj Lamanita. Wan na 87–86 chihab’ ma nayo’la li Kristo.\nLaj Alma naxkub’siheb’ xha’ chi mil li jalb’ileb’ xch’ool—Na’ok li maa’usilal sa’ li Iglees, ut narame’ ru li chaab’ilo’k sa’ li Iglees—Laj Nefihah naxaqab’aak jo’ xb’eenil aj raqol aatin—Laj Alma, jo’ taqenaqil aj tij, naxq’axtesi rib’ sa’ li k’anjel. Wan na 86–83 chihab’ ma nayo’la li Kristo.\nLi Iglees li wan Tzarahemla nach’ajob’resiik ut natuqub’aak—Laj Alma naxik Gideon re jultikank aatin. Wan na 83 chihab’ ma nayo’la li Kristo.\nLaj Alma najultikan aatin ut nakub’sin ha’ aran Melek—Natz’eqtaanaak aran Ammonihah ut na’el chaq—Jun li anjel naxtaqla chi sutq’iik ut chixyaab’asinkil li jalb’a-k’a’uxlej chiruheb’ li tenamit—Nak’ule’ xb’aan laj Amulek, ut sa’ wiib’al neke’jultikan aatin aran Ammonihah. Wan na 82 chihab’ ma nayo’la li Kristo.\nLaj Alma naxtaqlaheb’ li wankeb’ Ammonihah chixjalb’aleb’ xk’a’uxl—Li Qaawa’ taaruxtaana ruheb’ laj Lamanita sa’ roso’jik li kutan—Wi eb’ laj Nefita neke’xtz’eqtaana li saqen, te’sache’q xb’aaneb’ laj Lamanita—Li Ralal li Dios chi seeb’ taachalq—A’an tixtojeb’ rix li ani neke’xjal xk’a’uxl, neke’kub’e xha’, ut neke’xpaab’ lix k’ab’a’. Wan na 82 chihab’ ma nayo’la li Kristo.\nLaj Lehi a’an ralal xk’ajol laj Manases—Laj Amulek naxye resil lix taqlahom li anjel naq a’an tixch’olani laj Alma—Xb’aan xtijeb’ li tiikeb’ xch’ool neke’kole’ xyu’am li tenamit—Eb’ laj ch’olob’anel chaq’rab’ ut laj raqol aatin li moko tiikeb’ ta xch’ool neke’xk’e xk’ojob’ankil lix sachlijik li tenamit. Wan na 82 chihab’ ma nayo’la li Kristo.\nNayeeman resil chanru ajlanb’il lix tumineb’ laj Nefita—Laj Amulek naxwech’ rib’ rik’in laj Tzeesrom—Li Kristo ink’a’ tixkol li tenamit sa’ xmaakeb’—Ka’ajeb’ wi’ li neke’eechanink re li awa’b’ejihom re choxa neke’kole’—Chixjunileb’ li winq te’wakliiq chi ink’a’ chik te’kamq—Maak’a’ chik li kamk chirix li wakliik chi yo’yo. Wan na 82 chihab’ ma nayo’la li Kristo.\nLaj Alma na’aatinak rik’in laj Tzeesrom—Lix muqmuukil na’leb’ li Dios ka’ajwi’ naru xk’eeb’al reheb’ li tiikeb’ chi paab’ank—Eb’ li winq neke’raqe’ aatin chirixeb’ xb’aan lix k’oxlahomeb’, lix paab’ahomeb’, li raatineb’ ut lix k’anjeleb’—Eb’ laj maak te’xk’ul jun li musiq’ejil kamk—Li yu’am a’in wan wi’ li kamk a’an re xyalb’al qix—Li k’uub’anb’il na’leb’ re li tojb’al-ix naxk’e chi uxmank li wakliik chi yo’yo, ut rik’in li paab’aal, jun risinkil li maak—Eb’ li jalb’ileb’ xk’a’uxl neke’ru chixk’ulb’al li uxtaan sa’ xk’ab’a’ li K’ajolb’ej Junaj Chirib’il. Wan na 82 chihab’ ma nayo’la li Kristo.\nEb’ li winq neke’b’oqe’ jo’ taqenaqil aj tij xb’aan xnumtajenaqil lix paab’aaleb’ ut lix chaab’il k’anjeleb’—Eb’ a’an tento te’xk’ut li taqlahom—Rik’in tiikilal neke’santob’resiik ut neke’ok sa’ xhilob’aal li Qaawa’—Laj Melkisedek kiwan choq’ jun reheb’—Eb’ li anjel yookeb’ chixch’olob’ankil li sahil esilal chiru li ch’och’—Eb’ a’an te’xch’olob’ lix k’ulunik li Kristo. Wan na 82 chihab’ ma nayo’la li Kristo.\nLaj Alma ut laj Amulek neke’tz’ape’ sa’ tz’alam ut neke’sak’e’—Eb’ laj paab’anel ut lix loq’laj tz’iib’anb’il huheb’ neke’k’ate’ rik’in xam—Eb’ li kamsinb’il sa’ xk’ab’a’ xpaab’aaleb’ neke’k’ule’ xb’aan li Qaawa’ sa’ li loq’alil—Neke’jache’ lix tz’akil li tz’alam ut neke’rume’—Laj Alma ut laj Amulek neke’kole’, ut neke’kamsiik li xe’rahob’resink reheb’. Wan na 82–81 chihab’ ma nayo’la li Kristo.\nLaj Alma ut laj Amulek neke’xik Sidom ut neke’xxaqab’ jun li iglees—Laj Alma naxk’irtesi laj Tzeesrom, li naxjunaji rib’ rik’in li Iglees—Naab’al neke’kub’e xha’, ut na’usa li Iglees—Laj Alma ut laj Amulek neke’xik Tzarahemla. Wan na 81 chihab’ ma nayo’la li Kristo.\nEb’ laj Lamanita neke’xsacheb’ li wankeb’ Ammonihah—Laj Tzoram naxjolomiheb’ laj Nefita sa’ xq’axb’aleb’ ru laj Lamanita—Laj Alma ut laj Amulek ut naab’al chik neke’xjultika li aatin—Neke’xk’ut naq li Kristo chirix lix waklijik chi yo’yo tixk’ut rib’ chiruheb’ laj Nefita. Wan na 81–77 chihab’ ma nayo’la li Kristo.\nEb’ li ralal laj Mosiah wan rik’ineb’ li musiq’ej re profeetil aatin ut re k’utb’esink—Neke’xik sa’ li jar paay chi b’e re xch’olob’ankil li aatin chiruheb’ laj Lamanita—Laj Ammon naxik sa’ li ch’och’ Ismael ut na’ok choq’ moos chiru li Rey aj Lamoni—Laj Ammon naxkoleb’ lix ketomq li rey ut naxkamsiheb’ li xik’ neke’ilok re sa’ li ha’ Sebus. Sa’ li raqal 1–3 wan na 77 chihab’ ma nayo’la li Kristo; sa’ li raqal 4 wan na 91–77 chihab’; ut sa’eb’ li raqal 5–39 wan na 91 chihab’.\nLi rey aj Lamoni naxk’oxla naq laj Ammon a’an li Xnimal ru Musiq’ej—Laj Ammon naxtzol li rey chirix li Yo’ob’tesink, lix b’aanuhom li Dios rik’ineb’ li winq, ut li tojb’al-ix li na’ux xb’aan li Kristo—Laj Lamoni napaab’an ut nat’ane’ chi ch’och’ chanchan naq kamenaq. Wan na 90 chihab’ ma nayo’la li Kristo.\nLaj Lamoni naxk’ul xsaqenkil li yu’am li junelik nakana, ut naril laj Tojol-ix—Eb’ li wankeb’ sa’ rochoch neke’lukta, ut naab’al reheb’ neke’rileb’ li anjel—Laj Ammon nakole’ rix rik’in sachb’a-ch’oolej—Naxkub’siheb’ xha’ naab’al ut naxxaqab’ jun li iglees sa’ xyanqeb’. Wan na 90 chihab’ ma nayo’la li Kristo.\nLi Qaawa’ naxtaqla laj Ammon sa’ li na’ajej Middoni re risinkileb’ lix komon li wankeb’ chi preexil—Laj Ammon ut laj Lamoni neke’xk’ul lix yuwa’ laj Lamoni, li wan choq’ rey sa’ xb’een chixjunil li ch’och’—Laj Ammon naxmin ru li tiixil rey chixkanab’ankil naq te’ach’ab’aaq lix komon. Wan na 90 chihab’ ma nayo’la li Kristo.\nLaj Aaron naxtzoleb’ laj Amalekita chirix li Kristo ut li xtojb’al rix maak tixb’aanu—Laj Aaron ut eb’ lix komon neke’tz’ape’ sa’ tz’alam aran Middoni—Chirix naq ach’ab’anb’ileb’, neke’xk’ut li na’leb’ sa’eb’ li ch’utleb’aal ut naab’aleb’ neke’jale’ xch’ool—Laj Lamoni naxkanab’eb’ li tenamit sa’ li ch’och’ Ismael chi paab’ank jo’ chanru neke’raj. Wan na 90–77 chihab’ ma nayo’la li Kristo.\nLaj Aaron naxtzol lix yuwa’ laj Lamoni chirix li Yo’ob’tesink, lix t’anik laj Adan, ut li k’uub’anb’il na’leb’ re li tojb’al-ix sa’ xk’ab’a’ li Kristo—Li rey ut chixjunil lix junkab’al neke’jale’ xch’ool—Nach’olob’aman chan ru naq jachb’il ru li ch’och’ sa’ xyanqeb’ laj Nefita ut laj Lamanita. Wan na 90–77 chihab’ ma nayo’la li Kristo.\nNataqlaman xyeeb’al naq te’ruuq chi loq’onink jo’ neke’raj—Eb’ laj Lamanita sa’ wuqub’ chi ch’och’ ut tenamit neke’jale’ xch’ool—Eb’ a’an aj Anti-Nefi-Lehi neke’xk’ul choq’ xk’ab’a’eb’ ut na’isiman chaq li majewank sa’ xb’eeneb’—Eb’ laj Amalekita ut laj Amulonita neke’xtz’eqtaana li yaal. Wan na 90–77 chihab’ ma nayo’la li Kristo.\nEb’ laj Lamanita neke’chal sa’ xb’een lix tenamit li Dios—Eb’ laj Anti-Nefi-Lehi neke’saho’ sa’ xch’ool rik’in li Kristo ut neke’ula’aniik xb’aaneb’ li anjel—Neke’xsik’ ru li kamk chiru xkolb’al rib’ rik’in pleetik—Wankeb’ chik aj Lamanita li neke’jale’ xch’ool. Wan na 90–77 chihab’ ma nak’ulun li Kristo.\nNajek’iman li pleetik xb’aaneb’ laj Lamanita—Neke’oso’ li riyajileb’ laj tij re laj Noe jo’ chanru kixch’olob’ laj Abinadi jo’ profeet—Naab’al reheb’ laj Lamanita neke’jale’ xch’ool ut neke’xjunaji rib’ rik’in li tenamit aj Anti-Nefi-Lehi—Neke’xpaab’ li Kristo ut neke’xpaab’ lix chaq’rab’ laj Moises. Wan na 90–77 chihab’ ma nayo’la li Kristo.\nLaj Ammon naxnima xloq’al rik’in li Qaawa’—Eb’ li tiikeb’ chi paab’ank neke’k’ehe’ xmetz’ew xb’aan li Qaawa’ ut nak’eeman li na’leb’ reheb’—Rik’in paab’aal eb’ li winq te’ruuq chixk’amb’al chi mil li aamej sa’ li jalb’a-k’a’uxlej—Li Dios wan chixjunil li wankilal rik’in, ut naxtaw xyaalal chixjunil li k’a’aq re ru. Wan na 90–77 chihab’ ma nayo’la li Kristo.\nLi Qaawa’ naxtaqla laj Ammon chixk’amb’aleb’ xb’e li tenamit aj Anti-Nefi-Lehi re xkolb’al rib’eb’—Naq naxk’ul laj Alma, laj Ammon nalukta xmetz’ew xb’aan xsahil xch’ool—Eb’ laj Nefita neke’xk’e li ch’och’ Jerxon re li tenamit aj Anti-Nefi-Lehi—Xtenamit laj Ammon nayehe’ reheb’. Wan na 90–77 chihab’ ma nayo’la li Kristo.\nEb’ laj Lamanita neke’q’axe’ ru sa’ jun li pleet q’axal ra—Lajetq mil neke’kamsiik—Neke’k’ehe’ laj maak chi wank sa’ li rahilal maak’a’ roso’jik; eb’ li tiikeb’ xch’ool neke’xk’ul li sahil ch’oolejil maajo’q’e na’oso’. Wan na 77–76 chihab’ ma nayo’la li Kristo.\nLaj Alma naraj xyaab’asinkil li jalb’a-k’a’uxlej rik’in x’anchalil xch’ool li anjel—Li Qaawa’ naxk’eheb’ laj tzolonel choq’ reheb’ chixjunil li tenamit—Laj Alma naxnima xloq’al rik’in lix k’anjel li Qaawa’ ut li usaak ke’xk’ul laj Ammon ut eb’ lix komon. Wan na 76 chihab’ ma nayo’la li Kristo.\nLaj Korihor aj xik’ ilonel re li Kristo, nareetz’u li Kristo, lix tojb’al rix li maak, ut li musiq’ej re profeetil aatin—Naxch’olob’ naq maak’a’ li Dios, maak’a’ xt’anik li winq, maak’a’ reeqaj li maak, ut maak’a’ li Kristo—Laj Alma naxch’olob’ xyaalal naq li Kristo taachalq ut naq chixjunil li k’a’aq re ru naxk’ut naq wan jun li Dios—Laj Korihor naxpatz’ jun li eetalil ut nakana chi mem—Laj tza kixk’ut chaq rib’ chiru laj Korihor jo’ anjel ut kixk’ut chiru k’a’ru tixye—Laj Korihor nayeq’iik ut nakam. Wan na 76–74 chihab’ ma nayo’la li Kristo.\nLaj Alma naxjolomi jun k’anjel re xk’amb’al wi’chik eb’ laj Tzoramita li ke’q’etok re li paab’aal—Eb’ laj Tzoramita neke’xye naq maak’a’aq li Kristo, neke’xpaab’ li na’leb’ moko yaal ta chirix li sik’ok-u, ut junaj ru lix tijeb’ naq neke’loq’onin—Eb’ laj k’amol aatin neke’nujak rik’in li Loq’laj Musiq’ej—Eb’ lix ch’a’ajkilaleb’ sub’b’il rib’ sa’ sahil ch’oolejil chirix li Kristo. Wan na 74 chihab’ ma nayo’la li Kristo.\nLaj Tzenos kixk’ut naq eb’ li winq tento te’tijoq ut te’loq’oninq yalaq b’ar wankeb’ wi’, ut naq isinb’il li raqb’a-aatin sa’ xk’ab’a’ li K’ajolb’ej—Laj Tzenok kixk’ut naq nak’eeman li uxtaan sa’ xk’ab’a’ li K’ajolb’ej—Laj Moises sa’ li yamyookil ch’och’ kixtaqsi jun reetalil li Ralal li Dios. Wan na 74 chihab’ ma nayo’la li Kristo.\nLaj Amulek naxch’olob’ xyaalal naq li aatin wan rik’in li Kristo choq’ re li kolb’a-ib’—Wi ink’a’ taa’uxq xtojb’al rix li maak, chixjunileb’ li winq tento te’oso’q—Chixjunil lix chaq’rab’ laj Moises naxk’ut xyaalal naq mayejanb’ilaq li Ralal li Dios—Li junelikil k’uub’anb’il na’leb’ re li tojb’al-ix nachal xb’aan li paab’aal ut li jalb’a-k’a’uxlej—Chextijoq re xk’ulb’al li osob’tesink, re li yu’am a’in ut re li musiq’ej—Li yu’am a’in a’an li kutan tento te’xkawresi wi’ rib’ li winq chixk’ulb’al li Dios—Chek’anjela lee kolb’al rik’in eexiw chiru li Dios. Wan na 74 chihab’ ma nayo’la li Kristo.\nLix jultikankil li aatin naxsach xk’anjeleb’ laj Tzoramita—Eb’ a’an neke’risiheb’ chaq li jalb’ileb’ xch’ool, li neke’xjunaji rib’ rik’in lix tenamit laj Ammon aran Jerxon—Laj Alma naraho’ xch’ool xb’aan xmaa’usilaleb’ li tenamit. Wan na 74 chihab’ ma nayo’la li Kristo.\nLaj Alma naxch’olob’ chiru laj Helaman xyaalal lix jalajik chaq xch’ool chirix rilb’al jun li anjel—Kixnumsi xrahil jun aamej sa’ tojb’a-maak; kixpatz’ xk’ab’a’ li Jesus, toja’ naq kiyo’la rik’in li Dios—Kinujak li raam rik’in ki’il sahil ch’oolejil—Kirileb’ li ch’uut chi anjel chixnimankil ru li Dios—Naab’al li jalb’ileb’ xch’ool ke’xyal ut ke’ril jo’ chanru kixyal ut kiril a’an. Wan na 74 chihab’ ma nayo’la li Kristo.\nLaj Xiblon kirahob’tesiik sa’ xk’ab’a’ li tiikilal—Li kolb’a-ib’ wan rik’in li Kristo, a’an lix yu’am ut lix saqen li ruchich’och’—Ramb’ilaq aab’aan chixjunil laa watawom. Wan na 74 chihab’ ma nayo’la li Kristo.\nLi maak re li tz’ejwalej a’an tz’eqb’eetalil—Sa’ xk’ab’a’ lix maak laj Korianton eb’ laj Tzoramita ink’a’ ke’xk’ul li aatin—Li tojb’al-ix xb’aan li Kristo taak’anjelaq re xkolb’aleb’ li ani tiikeb’ chaq chi paab’ank chi toj maji’ na’uxman a’an. Wan na 74 chihab’ ma nayo’la li Kristo.\nLi Kristo naxk’e chi uxmank xwaklijikeb’ chi yo’yo chixjunileb’ li winq—Eb’ li kamenaq tiikeb’ xch’ool neke’xik sa’ li hilob’aal na’ajej ut eb’ laj maak neke’xik sa’ najtil aak’ab’ re royb’eninkil xkutankil lix waklijikeb’ chi yo’yo—Chixjunil li k’a’aq re ru taak’ojob’aaq wi’chik sa’ tz’aqal xxaqalil chi tz’aqal re ru sa’ li wakliik chi yo’yo. Wan na 74 chihab’ ma nayo’la li Kristo.\nSa’ li wakliik chi yo’yo eb’ li winq neke’wakli chixk’ulb’al li sahil ch’oolejil maak’a’ roso’jik malaj li rahil ch’oolejil maak’a’ roso’jik—Li maa’usilal maajun wa kiwan choq’ sahil ch’oolejil—Eb’ li tz’ejwalejil winq wankeb’ chi maak’a’eb’ xDios sa’ li ruchich’och’—Li junjunq chi winq sa’ li k’ojob’ank wi’chik tixk’ul wi’chik jo’ rilob’aal jo’ na’leb’il li wanjenaq wi’ chaq sa’ li yu’amej. Wan na 74 chihab’ ma nayo’la li Kristo.\nLi yu’am a’in a’an jun kutan re yalok-ix re naq li winq taaruuq chixjalb’al xk’a’uxl ut chi k’anjelak chiru li Dios—Li t’ane’k kixk’am chaq li kamk re li yu’am a’in ut re musiq’ej sa’ xb’eeneb’ chixjunil li winq—Nachal li tojb’al-ix xb’aan li jalb’a-k’a’uxlej—Li Dios ajwi’ naxtoj rix xmaak li ruchich’och’—Li uxtaan nawan choq’ reheb’ li neke’xjal xk’a’uxl—Chixjunileb’ li jun ch’ol chik jitb’ileb’ xb’aan lix tiik ruhil na’leb’ li Dios—Nachal li uxtaan xb’aan lix tojb’al rix li maak—Ka’ajeb’ wi’ li tz’aqal yot’b’ileb’ xch’ool neke’kole’. Wan na 74 chihab’ ma nayo’la li Kristo.\nLaj Alma ut eb’ li ralal neke’xjultika li aatin—Eb’ laj Tzoramita ut jalaneb’ chik aj Nefita li risihomeb’ chaq rib’ neke’ok choq’ aj Lamanita—Neke’chal laj Lamanita chixpleetinkileb’ laj Nefita—Laj Moroni naxk’e li kolb’a-ib’ aq’ej chirixeb’ laj Nefita—Li Qaawa’ naxk’utb’esi chiru laj Alma chanru naq eb’ laj Lamanita te’xk’uub’ li pleetik—Eb’ laj Nefita neke’xkol rix li rochocheb’, li ach’ab’aak wankeb’ wi’, lix junkab’aleb’, ut lix paab’aaleb’—Eb’ li teep chi aj pleet re laj Moroni ut laj Lehi neke’xsutiheb’ rix laj Lamanita. Wan na 74 chihab’ ma nayo’la li Kristo.\nLaj Moroni naxtaqlaheb’ laj Lamanita chixk’uub’ankil jun sumwank re tuqtuukilal malaj chi sache’k—Laj Tzerahemnah naxtz’eqtaana li yeechi’inb’il, ut natikla wi’chik li pleet—Eb’ li teep aj pleet re laj Moroni neke’xq’axeb’ ru laj Lamanita. Wan na 74–73 chihab’ ma nayo’la li Kristo.\nLaj Helaman naxpaab’ li raatin laj Alma—Laj Alma naxch’olob’ jo’ profeet lix sachlijikeb’ laj Nefita—Narosob’tesi ut naxmajewa li ch’och’—Laj Alma maare kixoke’ xb’aan li Musiq’ej, jo’ chanru ajwi’ laj Moises—Naniman li jachok-ib’ sa’ li Iglees. Wan na 73 chihab’ ma nayo’la li Kristo.\nLaj Amalikiah naxk’uub’ xna’leb’ re taa’ok choq’ rey—Laj Moroni naxtaqsi li eetalil re ach’ab’aak—Naxwaklesiheb’ xch’ool li tenamit re xkolb’al rix lix paab’aaleb’—Eb’ li tz’aqal neke’paab’an, aj Kristiano nayehe’ reheb’—Taak’uulamanq jun rela’ laj Jose—Laj Amalikiah ut eb’ laj isihom rib’ neke’eelelik sa’ li ch’och’ Nefi—Neke’k’ehe’ chi kamk li ink’a’ te’ajoq re xwaklesinkil li na’leb’ re ach’ab’aak. Wan na 73–72 chihab’ ma nayo’la li Kristo.\nLaj Amalikiah rik’in b’alaq’, kamsink, ut muqmuukil na’leb’ na’ok choq’ xreyeb’ laj Lamanita—Eb’ laj isihom rib’ aj Nefita q’axal wi’chik aj maakeb’ ut josq’eb’ chiruheb’ laj Lamanita. Wan na 72 chihab’ ma nayo’la li Kristo.\nLaj Amalikiah nareek’asi xjosq’ileb’ laj Lamanita rik’ineb’ laj Nefita—Laj Moroni naxkawresi lix tenamit re xkolb’al lix na’leb’eb’ laj Kristiano—Nasaho’ sa’ xch’ool rik’in li ach’ab’aak ut li wank sa’ xyaalalil, ut a’an jun xnimal ru winq re li Dios. Wan na 72 chihab’ ma nayo’la li Kristo.\nEb’ laj Lamanita aj pleetinel ink’a’ neke’ru chireechaninkileb’ li kawresinb’il tenamit Ammonihah ut Noe—Laj Amalikiah naxmajewa li Dios ut naxxaqab’ aatin naq taaruk’ xkik’el laj Moroni—Laj Helaman ut eb’ lix komon toj neke’xk’e xkawilal li Iglees. Wan na 72 chihab’ ma nayo’la li Kristo.\nLaj Moroni naxk’e xkawilal lix ch’och’eb’ laj Nefita—Neke’xyiib’ naab’al li ak’ tenamit—Li pleet ut li sache’k nachal sa’ xb’eeneb’ laj Nefita sa’ xkutankil lix maa’usilaleb’ ut lix tz’eqb’eetalileb’—Laj Morianton ut eb’ li xe’risi rib’ rochb’een neke’q’axe’ ru xb’aan laj Teankum—Nakam laj Nefihah, ut laj Pahoran li ralal nakana sa’ li raqleb’aal aatin. Wan na 72–67 chihab’ ma nayo’la li Kristo.\nEb’ li rey aj winq neke’xsik’ xjalb’al li chaq’rab’ ut xxaqab’ankil jun li rey—Laj Pahoran ut eb’ li ach’ab’anb’il winq neke’xaqab’aak xwankil xb’aan xyaab’ xkux li tenamit—Laj Moroni naxmineb’ ru li rey aj winq chixkolb’al rix lix tenamit malaj ut te’k’ehe’q chi kamk—Laj Amalikiah ut eb’ laj Lamanita neke’reechani k’iila kawresinb’il tenamit—Laj Teankum naxram ru li rokikeb’ laj Lamanita ut naxkamsi laj Amalikiah sa’ xmuheb’aal t’ikr. Wan na 67–66 chihab’ ma nayo’la li Kristo.\nLaj Ammoron naxk’ul xna’aj laj Amalikiah jo’ xreyeb’ laj Lamanita—Laj Moroni, laj Teankum, ut laj Lehi neke’xb’eresiheb’ laj Nefita sa’ jun li pleet neke’xq’ax wi’ ruheb’ laj Lamanita—Na’eechaniik wi’chik li tenamit Mulek, ut nakamsiik laj Jakob aj Tzoramita. Wan na 66–64 chihab’ ma nayo’la li Kristo.\nNeke’oksiman li preex aj Lamanita re xk’eeb’al xkawilal li tenamit Naab’alil—Xb’aan li jachok-ib’ sa’ xyanqeb’ laj Nefita kiwan li q’axok-u xb’aaneb’ laj Lamanita—Laj Helaman na’ok chixjolominkil li wiib’ mil saaj alalb’ej re lix tenamit laj Ammon. Wan na 64–63 chihab’ ma nayo’la li Kristo.\nLaj Ammoron ut laj Moroni neke’raatina rib’ chirix xq’ajsinkil li preex chirib’ileb’ rib’—Laj Moroni narelaji naq te’risi rib’ laj Lamanita ut te’xraq pleetik ut kamsink—Laj Ammoron narelaji naq eb’ laj Nefita te’xkanab’ xk’anjeleb’aal re pleet ut te’xk’e rib’ rub’el xwankileb’ laj Lamanita. Wan na 63 chihab’ ma nayo’la li Kristo.\nLaj Moroni naxye naq ink’a’ tixq’ajsiheb’ li preex—Eb’ laj k’aak’alenel aj Lamanita neke’q’unb’esiik xch’ool chi kalaak, ut neke’ach’ab’aak li preex aj Nefita—Nachape’ li tenamit Gid chi maak’a’ hoyok kik’. Wan na 63–62 chihab’ ma nayo’la li Kristo.\nLaj Helaman naxtaqla jun li hu re laj Moroni, re xyeeb’al resil li pleet rik’ineb’ laj Lamanita—Laj Antipus ut laj Helaman neke’xq’axeb’ ru laj Lamanita sa’ jun nimla pleet—Eb’ li wiib’ mil saaj ralal laj Helaman neke’pleetik rik’in sachb’a-ch’oolejil wankilal, ut maajun reheb’ nakamsiik. Raqal 1, wan na 62 chihab’ ma nayo’la li Kristo; raqal 2–19, wan na 66 chihab’ ma nayo’la li Kristo, ut raqal 20–57, wan na 65–64 chihab’ ma nayo’la li Kristo.\nLaj Helaman naxye resil naq kichape’ li tenamit Antiparah, ut li tenamit Kumeni kixq’axtesi rib’ ut moqon kikole’ rix—Eb’ lix saaj winq aj Ammonita neke’pleetik chi kaweb’ xch’ool; chixjunileb’ neke’toch’e’, a’b’an maajun nakamsiik—Laj Gid naxye resil naq ke’kamsiik ut ke’eelelik li preex aj Lamanita. Wan na 63 chihab’ ma nayo’la li Kristo.\nLaj Helaman, laj Gid, ut laj Teomner neke’xchap li tenamit Manti rik’in k’oxlanb’il pleet—Eb’ laj Lamanita neke’risi rib’—Eb’ li ralal lix tenamit laj Ammon neke’kole’ rix rik’in naq neke’xxaqab’ rib’ chi kaw sa’ xkolb’al rix li ach’ab’aak wankeb’ wi’ ut lix paab’aaleb’. Wan na 63–62 chihab’ ma nayo’la li Kristo.\nLaj Moroni naxpatz’ re laj Pahoran naq tixk’e xkawilal lix teep laj Helaman—Eb’ laj Lamanita neke’xchap li tenamit Nefihah—Laj Moroni najosq’o’ rik’in xjolomil li tenamit. Wan na 62 chihab’ ma nayo’la li Kristo.\nLaj Moroni naxwech’ laj Pahoran chirix naq lix jolomil tenamit ink’a’ naxtenq’aheb’ li teep aj pleet—Li Qaawa’ naxkanab’ chi kamsiik li tiikeb’ xch’ool—Eb’ laj Nefita tento te’roksi chixjunil lix wankileb’ ut li k’a’ru reheb’ re xkolb’al rib’ chiruheb’ li xik’ neke’ilok reheb’—Laj Moroni naxyeechi’i xpleetinkil xjolomil li tenamit wi ink’a’ te’xtaqla xtenq’ankil lix teep aj pleet. Wan na 62 chihab’ ma nayo’la li Kristo.\nLaj Pahoran naxye re laj Moroni resil li pleetink-ib’ ut li po’resink ch’oolejil rik’in xjolomil li tenamit—Eb’ li rey aj winq neke’xchap Tzarahemla ut neke’wan sa’ aatin rik’ineb’ laj Lamanita—Laj Pahoran naxtz’aama xtenq’ankil re xpleetinkileb’ laj po’resinel ch’oolej. Wan na 62 chihab’ ma nayo’la li Kristo.\nNab’eek laj Moroni re xtenq’ankil laj Pahoran sa’ li ch’och’ Gideon—Eb’ li rey aj winq li ink’a’ neke’raj xkolb’al lix tenamiteb’ neke’k’ehe’k chi kamk—Laj Pahoran rochb’een laj Moroni neke’xchap wi’chik Nefihah—Naab’al reheb’ laj Lamanita neke’xjunaji rib’ rik’in lix tenamit laj Ammon—Laj Teankum naxkamsi laj Ammoron ut nakamsiik ajwi’—Eb’ laj Lamanita neke’alinasiik chaq sa’ li ch’och’, ut naxaqab’aman li tuqtuukilal—Laj Helaman nasutq’i sa’ xk’anjel li paab’aal ut naxwaklesi li Iglees. Wan na 62–57 chihab’ ma nayo’la li Kristo.\nLaj Xiblon ut moqon laj Helaman nareechani li santil tz’iib’anb’il esil—Naab’aleb’ aj Nefita neke’xik sa’ li ch’och’ sa’ xjayal lix nim li saq’e—Laj Hagot naxyiib’eb’ li ninqi jukub’, li neke’xik chiru li palaw sa’ rokeb’ saq’e—Laj Moronihah naxq’axeb’ ru laj Lamanita sa’ pleet. Wan na 56–52 chihab’ ma nayo’la li Kristo.\nNa’ok laj Pahoran alalb’ej choq’ xb’eenil aj raqol aatin, ut nakamsiik xb’aan laj Kixkumen—Laj Pakumeni na’ok sa’ li raqleb’aal aatin—Laj Koriantumr naxjolomiheb’ li teep aj pleet reheb’ laj Lamanita, naxchap Tzarahemla, ut naxkamsi laj Pakumeni—Laj Moronihah naxq’axeb’ ru laj Lamanita ut naxchap wi’chik Tzarahemla, ut nakamsiik laj Koriantumr. Wan na 52–50 chihab’ ma nayo’la li Kristo.\nLaj Helaman, ralal laj Helaman, na’ok choq’ xb’eenil aj raqol aatin—Laj Gadianton naxjolomi lix molam laj Kixkumen—Lix moos laj Helaman naxkamsi laj Kixkumen, ut neke’eelelik lix molam laj Gadianton sa’ li yamyookil ch’och’. Wan na 50–49 chihab’ ma nayo’la li Kristo.\nNaab’al reheb’ laj Nefita neke’q’axon sa’ li ch’och’ sa’ xjayal lix nim li saq’e—Neke’xyiib’ li kab’l rik’in chun ut neke’xtz’iib’a k’iila tz’iib’anb’il esil—Neke’xjal xch’ool chi lajetq mil ut neke’kub’e xha’—Li raatin li Dios naxk’ameb’ li winq sa’ li kolb’a-ib’—Laj Nefi ralal laj Helaman na’ok sa’ li raqleb’aal aatin. Wan na 49–39 chihab’ ma nayo’la li Kristo.\nEb’ laj Nefita li risihomeb’ chaq rib’ neke’xjunaji rib’ rik’ineb’ laj Lamanita ut neke’xchap li ch’och’ Tzarahemla—Neke’q’axe’ ru laj Nefita xb’aan xmaa’usilaleb’—Nalaj ru li Iglees, ut eb’ li tenamit neke’q’uno’ xmetz’ew jo’eb’ laj Lamanita. Wan na 38–30 chihab’ ma nayo’la li Kristo.\nLaj Nefi ut laj Lehi neke’xk’e rib’ chi jultikank aatin—Xb’aan lix k’ab’a’eb’, na’aje’ chiruheb’ xb’aanunkil sa’ xyu’ameb’ jo’ chanru lix najter yuwa’eb’—Li Kristo naxtojeb’ rix li neke’xjal xk’a’uxl—Laj Nefi ut laj Lehi neke’xjal xch’ool naab’al ut neke’k’ehe’ sa’ tz’alam, ut li xam naxsutiheb’ rix—Jun choql re q’ojyin naxmoy oxib’ cient chi winq—Nachiiq’an li ch’och’, ut jun xyaab’ kuxej naxtaqlaheb’ li winq chixjalb’aleb’ xk’a’uxl—Laj Nefi ut laj Lehi neke’aatinak rik’ineb’ li anjel, ut neke’sutiik rix li ch’utch’uukil tenamit rik’in xam. Wan na 30 chihab’ ma nayo’la li Kristo.\nEb’ laj Lamanita li tiikeb’ xch’ool neke’jultikan aatin chiruheb’ laj Nefita aj maak—Xkab’ichaleb’ li tenamit neke’usa sa’ xq’ehil li tuqtuukilal ut li naab’alil—Laj Lucifer, laj yoob’ahom re li maak, nareek’asiheb’ xch’ool laj maak ut xch’ooleb’ laj elq’ xkomon laj Gadianton re xb’aanunkil li kamsink ut li maa’usilal—Eb’ laj elq’ neke’reechani xjolomil xtenamiteb’ laj Nefita. Wan na 29–23 chihab’ ma nayo’la li Kristo.\nLaj Nefi natz’eqtaanaak sa’ xnim li saq’e ut nasutq’i Tzarahemla—Natijok sa’ xnajt xteramil kab’l sa’ rawimq ut naxye reheb’ li tenamit naq che’xjal xk’a’uxl malaj ut te’oso’q. Wan na 23–21 chihab’ ma nayo’la li Kristo.\nEb’ laj raqol aatin li po’jenaqeb’ xch’ool neke’xsik’ reek’asinkileb’ xch’ool li tenamit chirix laj Nefi—Laj Abraham, laj Moises, laj Tzenos, laj Tzenok, laj Etzias, laj Isaias, laj Jeremias, laj Lehi, ut laj Nefi ke’xch’olob’ xyaalal li Kristo—Chi musiq’anb’il laj Nefi naxye resil xkamik li xb’eenil aj raqol aatin. Wan na 23–21 chihab’ ma nayo’la li Kristo.\nEb’ laj taql neke’xtaw li xb’eenil aj raqol aatin chi kamenaq sa’ li raqleb’aal aatin—Neke’k’ehe’ sa’ tz’alam ut moqon neke’ach’ab’aak—Chi musiq’anb’il laj Nefi naxk’ut xyaalal naq laj Seantum kikamsink—Wankeb’ li neke’k’ulub’an re laj Nefi jo’ profeet. Wan na 23–21 chihab’ ma nayo’la li Kristo.\nLi Qaawa’ naxk’e re laj Nefi li wankilal re tz’apok—Nak’ehe’ xwankil chi bak’ok ut chi hitok sa’ ruchich’och’ ut sa’ choxa—Naxtaqlaheb’ li tenamit chixjalb’al xk’a’uxl malaj te’oso’q—Li Musiq’ej naxk’am a’an sa’ li junjunq tuub’ chi tenamit. Wan na 21–20 chihab’ ma nayo’la li Kristo.\nLaj Nefi naxq’unb’esi xch’ool li Qaawa’ re tixk’e li we’ej ruuchil li pleet—Naab’al li tenamit neke’oso’—Neke’xjal xk’a’uxl, ut Laj Nefi naxtz’aama li hab’ chiru li Qaawa’—Laj Nefi ut laj Lehi neke’xk’ul k’iila na’leb’ chi k’utb’esinb’il—Eb’ laj elq’ re laj Gadianton neke’xk’ojob’ rib’ sa’ li ch’och’. Wan na 26–6 chihab’ ma nayo’la li Kristo.\nEb’ li winq chi seeb’ neke’eek’asiik, maak’a’eb’ xna’leb’ ut seeb’eb’ chixb’aanunkil li maa’usilal—Li Qaawa’ naxq’useb’ lix tenamit—Lix maak’a’il li winq nak’utman chi junpak’al lix wankil li Dios—Sa’ xkutankil li raqb’a-aatin, eb’ li winq te’xk’ul li yu’am li junelik taakanaaq, malaj li tojb’a-maak li junelik taakanaaq. Wan na 6 chihab’ ma nayo’la li Kristo.\nLaj Samuel aj Lamanita naxch’olob’ jo’ profeet lix sachlijikeb’ laj Nefita wi ink’a’ neke’xjal xk’a’uxl—Neke’majewaak, rochb’een xb’ihomaleb’—Neke’xtz’eqtaana ut neke’xkutiheb’ chi pek li profeet, neke’sutiik xb’aaneb’ li maa’us aj musiq’ej, ut neke’xsik’ xsahileb’ xch’ool rik’in xb’aanunkil maa’usilal. Wan na 6 chihab’ ma nayo’la li Kristo.\nLi Qaawa’ naxq’useb’ laj Nefita xb’aan naq naxraheb’—Eb’ laj Lamanita li jalb’ileb’ xch’ool ink’a’ neke’eek’an ut xaqxookeb’ junelik sa’ li paab’aal—Li Qaawa’ taaruxtaanaheb’ ru laj Lamanita sa’ roso’jik li kutan. Wan na 6 chihab’ ma nayo’la li Kristo.\nEb’ laj Nefita li neke’paab’ank re laj Samuel neke’kub’siik xha’ xb’aan laj Nefi—Laj Samuel ink’a’ naru nakamsiik rik’in xtzimajeb’ ut xpekeb’ laj Nefita li moko jalb’ileb’ ta xk’a’uxl—Wankeb’ li neke’xkawob’resi raameb’, ut wankeb’ chik jalan li neke’ilok reheb’ li anjel—Eb’ li ink’a’ neke’paab’an neke’xye naq maak’a’ xyaalal xpaab’ankil li Kristo ut lix k’ulunik aran Jerusalen. Wan na 6–1 chihab’ ma nayo’la li Kristo.\nLaj Nefi, ralal laj Helaman, na’el chaq sa’ li ch’och’, ut laj Nefi li ralal naxk’am li tz’iib’anb’il esil—Us ta neke’tam li eetalil ut sachb’a-ch’oolej, eb’ laj maak neke’xk’uub’ xna’leb’ re xkamsinkileb’ li tiikeb’ xch’ool—Nawulak li q’ojyin nayo’la wi’ li Kristo—Nak’ute’ li eetalil, ut nawakli jun ak’ chahim—Naniman li tik’ti’ik ut li b’alaq’ik, ut eb’ laj elq’ re laj Gadianton neke’xkamsi naab’al. Wan na 1–4 chihab’ xyo’lajik li Kristo.\nNaniman li maa’usilal ut li tz’eqb’eetalil sa’ xyanq li tenamit—Eb’ laj Nefita ut laj Lamanita neke’xjunaji rib’ re xkolb’al rib’ chiruheb’ laj elq’ re laj Gadianton—Eb’ laj Lamanita li jalb’ileb’ xch’ool neke’saqo’ xtib’el, ut aj Nefita chik nayeeman reheb’. Wan na 5–16 chihab’ xyo’lajik li Kristo.\nLaj Giddianhi, laj jolominel reheb’ laj Gadianton, narelaji naq laj Lajoneus ut eb’ laj Nefita te’xq’axtesi rib’, jo’ ajwi’ xch’och’eb’—Laj Lajoneus naxxaqab’ laj Gidgiddoni jo’ xb’eenil aj taqlanel reheb’ li teep aj pleet—Eb’ laj Nefita neke’xch’utub’ rib’ sa’ Tzarahemla ut Naab’alil re xkolb’al rib’eb’. Wan na 16–18 chihab’ xyo’lajik li Kristo.\nEb’ li teep aj pleet reheb’ laj Nefita neke’xq’axeb’ ru laj elq’ re laj Gadianton—Nakamsiik laj Giddianhi, ut laj Tzemnarihah, li nataqlan sa’ xna’aj, nakamsiik chi t’uyt’u—Eb’ laj Nefita neke’xnima ru li Qaawa’ xb’aan li q’axok-u ke’xb’aanu. Wan na 19–22 chihab’ xyo’lajik li Kristo.\nEb’ laj Nefita neke’xjal xk’a’uxl ut neke’xkanab’ lix maakeb’—Laj Mormon naxtz’iib’a li esilal chirix lix tenamit ut naxch’olob’ reheb’ li aatin li junelik taakanaaq—Te’ch’utub’aaq laj Israel chirix naq jek’inb’ileb’ chaq najter. Wan na 22–26 chihab’ xyo’lajik li Kristo.\nEb’ laj Nefita neke’usa—Nawakli li q’etq’etil, li b’ihomal, ut xjachb’al ru xwankileb’ li tenamit—Narahob’tesiik li iglees xb’aan li jachok-ib’—Laj Satanas naxb’eresiheb’ li tenamit chixpo’resinkileb’ xch’ool chi k’utk’u—K’iila profeet neke’xyaab’asi li jalb’a-k’a’uxlej ut neke’kamsiik—Eb’ laj kamsihom reheb’ neke’xk’uub’ xna’leb’ re xchapb’al xjolomil li tenamit. Wan na 26–30 chihab’ xyo’lajik li Kristo.\nNakamsiik li xb’eenil aj raqol aatin, nasache’ xjolomil li tenamit, ut neke’xjach rib’ li tenamit sa’ junjunq teepal—Laj Jakob, jun aj xik’ ilonel re li Kristo, na’ok choq’ rey sa’ xb’een jun muqmuukil molam—Laj Nefi naxjultika li jalb’a-k’a’uxlej ut xpaab’ankil li Kristo—Eb’ li anjel neke’k’anjelak chiru wulaj wulaj, ut a’an naxwaklesi li riitz’in chiru li kamk—Naab’al neke’xjal xk’a’uxl ut neke’kub’e xha’. Wan na 30–33 chihab’ xyo’lajik li Kristo.\nLi kaq-sut-iq’, li hiik, li k’atok, li sut iq’, ut li sache’k sa’ li ch’och’ naxk’ut xyaalal lix kamik li Kristo chiru krus—Naab’al neke’sache’—Li nimla aak’ab’ naxnujob’resi li ch’och’ chiru oxib’ kutan—Eb’ li neke’kana neke’ayaynak chirix li k’a’ru xe’xk’ul. Wan na 33–34 chihab’ xyo’lajik li Kristo.\nSa’ li aak’ab’, lix yaab’ xkux li Kristo naxch’olob’ xyaalal lix sachlijikeb’ naab’al li winq ut li tenamit xb’aan xmaa’usilaleb’—A’an naxch’olob’ ajwi’ lix diosilal, naxye naq tz’aqlojenaq ru lix chaq’rab’ laj Moises, ut naxb’oqeb’ li winq chi chalk rik’in A’an ut chi kole’k. Wan na 34 chihab’ xyo’lajik li Kristo.\nLi ch’och’ wan chi ch’anch’o chiru k’iila hoonal—Lix yaab’ xkux li Kristo naxyeechi’i xch’utub’ankil lix tenamit jo’ jun xan kaxlan naxch’utub’eb’ lix kok’ kaxlan—Li jun raqal tiik xch’ool re li tenamit xe’kole’ xyu’am. Wan na 34–35 chihab’ xyo’lajik li Kristo.\nLi Yuwa’b’ej naxch’olob’ xyaalal li Ralal raaro xb’aan—Li Kristo naxk’ut rib’ ut naxch’olob’ xyaalal lix tojb’al rix li maak xb’aan—Eb’ li tenamit neke’xch’e’ xk’ob’olal li ruq’ ut li roq ut xk’atq lix sa’—Neke’xjap re chixyeeb’al Hosanna—A’an naxch’olob’ chan ru taa’uxmanq ut taab’aanumanq li kub’iha’—Li musiq’ej re wech’ok-ib’ a’an re laj tza—Li tzol’leb’ re li Kristo a’an naq eb’ li winq te’paab’anq ut te’kub’eeq xha’, ut te’xk’ul li Santil Musiq’ej. Wan na 34 chihab’ xyo’lajik li Kristo.\nLi Jesus naxb’oq ut naxk’e xtaqlankil li kab’laju chi tzolom—Naxye reheb’ laj Nefita li aatin chanchan li aatin jultikanb’il chiru li tzuul—Naxye ani osob’tesinb’il—Li k’a’ru naxk’ut naxq’ax xwankil ut naxk’ul xna’aj lix chaq’rab’ laj Moises—Eb’ li winq taqlanb’ileb’ re naq tz’aqalaqeb’ re ru jo’ chanru naq a’an ut lix Yuwa’ tz’aqaleb’ re ru—Chi’ilmanq sa’ Mateo 5. Wan na 34 chihab’ xyo’lajik li Kristo.\nLi Jesus naxk’ut lix tij li Qaawa’ chiruheb’ laj Nefita—Tento te’xtamresi li b’ihomal sa’ choxa—Eb’ li kab’laju chi tzolom sa’ xk’anjeleb’ taqlanb’ileb’ naq me’xk’oxla li k’a’aq re ru re li yu’am a’in—Chi’ilmanq sa’ Mateo 6. Wan na 34 chihab’ xyo’lajik li Kristo.\nLi Jesus naxtaqla: Mexraqok aatin; chextz’aamanq chiru li Dios; k’ehomaqeb’ reetal li profeet aj b’alaq’—Naxyeechi’i li kolb’a-ib’ reheb’ li te’b’aanunq re li rajom li Yuwa’b’ej. Chi’ilmanq sa’ Mateo 7. Wan na 34 chihab’ xyo’lajik li Kristo.\nLi Jesus naxye resil naq lix chaq’rab’ laj Moises xtz’aqlok ru rik’in a’an—Eb’ laj Nefita a’aneb’ li karneer jun ch’ol chik li ki’aatinak wi’ aran Jerusalen—Xb’aan li maa’usilal, eb’ lix tenamit li Qaawa’ aran Jerusalen ink’a’ neke’xnaw chirix li karneer aj Israel li jek’inb’ileb’. Wan na 34 chihab’ xyo’lajik li Kristo.\nLi Jesus taarula’ani jalaneb’ chik xkomoneb’ li karneer sachenaq re laj Israel—Sa’ roso’jik li kutan taaxik li evangelio rik’ineb’ laj Gentil ut moqon rik’in lix junkab’al laj Israel—Eb’ lix tenamit li Qaawa’ te’ril rik’in ruheb’ naq tixk’am chaq wi’chik Sion. Wan na 34 chihab’ xyo’lajik li Kristo.\nLi Jesus naxb’eresi lix tenamit chixtz’ilb’al rix sa’ xch’ooleb’ li raatin ut chi tijok re xtawb’al ru—Naxk’irtesiheb’ lix yajeb’—Natijok chirixeb’ li tenamit, rik’in aatin li ink’a’ naru xtz’iib’ankil—Eb’ li anjel neke’k’anjelak chiru lix kok’aleb’, ut li xam naxsutiheb’ rix. Wan na 34 chihab’ xyo’lajik li Kristo.\nLi Jesus naxtikib’ li loq’laj wa’ak sa’ xyanqeb’ laj Nefita—Neke’taqlaak chi tijok junelik sa’ lix k’ab’a’—Eb’ li neke’wa’ok re xtib’el ut neke’uk’ak re xkik’el chi moko k’ulub’ejeb’ ta, k’eeb’ileb’ sa’ tojb’a-maak—Nak’eeman wankilal reheb’ li tzolom re te’xk’e li Santil Musiq’ej. Wan na 34 chihab’ xyo’lajik li Kristo.\nEb’ li kab’laju tzolom neke’k’anjelak chiru li tenamit ut neke’tijok re xk’ulb’al li Santil Musiq’ej—Eb’ li tzolom neke’kub’e xha’ ut neke’xk’ul li Santil Musiq’ej ut xk’anjeleb’ li anjel—Li Jesus natijok rik’in aatin li ink’a’ naru xtz’iib’ankil—Naxye xyaalal li paab’aal numtajenaq nim reheb’ laj Nefita a’in. Wan na 34 chihab’ xyo’lajik li Kristo.\nLi Jesus naxk’e li wa ut viin rik’in sachb’a-ch’oolej, ut naxk’e wi’chik li loq’laj wa’ak reheb’ li tenamit—Li rela’ laj Jakob te’k’ame’q chixnawb’al chirix li Qaawa’ lix Dios ut te’reechani li ch’och’ America—Li Jesus a’an li profeet chanchan laj Moises, ut eb’ laj Nefita a’aneb’ ralal xk’ajoleb’ li profeet—Jalaneb’ chik li ralal xk’ajol li Qaawa’ te’ch’utub’aaq Jerusalen. Wan na 34 chihab’ xyo’lajik li Kristo.\nTe’ch’utub’aaq laj Israel naq taak’utmanq lix Hu laj Mormon—Eb’ laj Gentil te’xaqab’aaq jo’ ach’ab’anb’il tenamit sa’ li ch’och’ America—Te’kole’q wi te’paab’anq ut te’ab’inq chiru li taqlanb’il; wi ut ink’a’, te’isiiq chaq ut te’sache’q—Eb’ laj Israel te’xyiib’ li Ak’ Jerusalen, ut te’sutq’iiq li teep sachenaq. Wan na 34 chihab’ xyo’lajik li Kristo.\nSa’ roso’jik li kutan taaxaqab’aaq Sion ut eb’ li roqechal, ut taach’utub’aaq Israel rik’in uxtaan ut q’unal ch’oolej—Eb’ a’an te’q’axoq-u—Chi’ilmanq sa’ Isaias 54. Wan na 34 chihab’ xyo’lajik li Kristo.\nLi Jesus naxxaqab’ xwankil li raatin laj Isaias—Naxtaqlaheb’ li tenamit chixtz’ilb’aleb’ rix li profeet—Li raatin laj Samuel aj Lamanita chirix li wakliik chi yo’yo na’oksiik sa’ lix tz’iib’anb’il esileb’. Wan na 34 chihab’ xyo’lajik li Kristo.\nLaj k’amol esil re li Qaawa’ tixkawresi li b’e choq’ re li Xkab’ Xk’ulunik—Li Kristo taak’ojlaaq chi raqok aatin—Taqlanb’il Israel chixtojb’al li lajetqil ut li mayej—Natz’iib’aman jun xhuhil li jultikaak—Chi’ilmanq sa’ Malakias 3. Wan na 34 chihab’ xyo’lajik li Kristo.\nSa’ li xkab’ xk’ulunik, eb’ laj q’etq’et ut laj maak te’k’ate’q chanchan roq waj—Laj Elias taasutq’ii’q rub’elaj li xnimal ru ut xuwajel kutan a’an—Chi’ilmanq sa’ Malakias 4. Wan na 34 chihab’ xyo’lajik li Kristo.\nLi Jesus naxch’olob’ chixjunil li k’a’aq re ru chalen chaq xtiklajik toj sa’ roso’jik—Eb’ li k’uula’al ut li kok’al neke’xye li sachb’a-ch’oolejil aatin li ink’a’ naru natz’iib’aman—Eb’ li wankeb’ sa’ lix Iglees li Kristo wan chixjunil li k’a’aq re ru sa’ komonil sa’ xyanqeb’. Wan na 34 chihab’ xyo’lajik li Kristo.\nLi Jesus naxtaqlaheb’ naq te’xk’ab’a’i li Iglees rik’in lix k’ab’a’ a’an—Lix k’anjel taqlanb’il wi’ ut lix mayej aj tojol-ix, a’an lix evangelio—Eb’ li winq taqlanb’ileb’ chixjalb’aleb’ xk’a’uxl ut chi kub’eek xha’ re te’ruuq chi santob’resiik xb’aan li Santil Musiq’ej—Tento te’wanq jo’ chanru ajwi’ li Jesus. Wan na 34–35 chihab’ xyo’lajik li Kristo.\nB’eleeb’ reheb’ li kab’laju chi tzolom neke’raj ut nayeechi’iman reheb’ jun reechanihomeb’ sa’ li rawa’b’ejihom li Kristo naq neke’kam—Li Oxib’ aj Nefita neke’raj ut nak’eeman reheb’ wankilal sa’ xb’een li kamk re te’kanaaq sa’ li ruchich’och’ toj reetal naq taachalq wi’chik li Jesus—Eb’ a’an neke’jaltesiik ru ut neke’ril li k’a’ru ink’a’ naru xyeeb’al jo’ chanru li chaq’rab’, ut yookeb’ anajwan chi k’anjelak sa’ xyanqeb’ li winq. Wan na 34–35 chihab’ xyo’lajik li Kristo.\nLix k’utunik lix Hu laj Mormon a’an reetalil naq li Qaawa’ xtikib’ xch’utub’ankil laj Israel ut xtz’aqob’resinkil ru lix sumwank—Eb’ li neke’tz’eqtaanank re lix k’utb’esinb’il na’leb’ ut lix maatan sa’ roso’jik li kutan te’majewaaq. Wan na 34–35 chihab’ xyo’lajik li Kristo.\nEb’ laj Gentil sa’ roso’jik li kutan taqlanb’ileb’ chixjalb’aleb’ xk’a’uxl, chi chalk rik’in li Kristo, ut chi k’ehe’k sa’ ajl rik’in lix junkab’al laj Israel. Wan na 34–35 chihab’ xyo’lajik li Kristo.\nEb’ laj Nefita ut eb’ laj Lamanita neke’jale’ xch’ool chixjunileb’ choq’ re li Qaawa’—Wan chixjunil li k’a’aq re ru reheb’ sa’ komonil sa’ xyanqeb’, neke’xk’anjela li sachb’a-ch’oolej, ut neke’usa sa’ li ch’och’—Chirix wiib’ cient chihab’ chik, neke’wakli li jachok-ib’, li maa’usilal, li b’alaq’il iglees, ut li rahob’tesink—Chirix oxib’ cient chihab’, aj maakeb’ chik laj Nefita jo’keb’ ajwi’ laj Lamanita—Laj Ammaron naxmuqeb’ li loq’laj tz’iib’anb’il esil. Wan na 35–321 chihab’ xyo’lajik li Kristo.\nLaj Ammaron naxk’e xna’leb’ laj Mormon chirixeb’ li loq’laj tz’iib’anb’il esil—Natikla li pleet reheb’ laj Nefita rik’ineb’ laj Lamanita—Neke’isiik li Oxib’ aj Nefita—Nanumta li maa’usilal, xkanab’ankil li paab’ank, li tuulak, ut xk’anjeleb’ laj tuul. Wan na 321–326 chihab’ xyo’lajik li Kristo.\nLaj Mormon naxjolomiheb’ li teep aj pleet reheb’ laj Nefita—Nanumta li kik’ ut li kamsink-ib’ chiru li ch’och’—Eb’ laj Nefita neke’raho’ xch’ool ut neke’yaab’ak rik’in lix rahileb’ xch’ool li ani k’eeb’ileb’ sa’ tojb’a-maak—Ak numenaq xkutankil li usilal—Laj Mormon naxk’uleb’ lix perel ch’iich’ laj Nefi—Toj nawan li pleet. Wan na 327–350 chihab’ xyo’lajik li Kristo.\nLaj Mormon naxyaab’asi li jalb’a-k’a’uxlej chiruheb’ laj Nefita—Neke’xk’ul jun nimla q’axok-u, ut neke’xnima rib’ xb’aan tz’aqal lix metz’eweb’—Laj Mormon naxye naq ink’a’ chik tixjolomiheb’, ut maak’a’ xpaab’aal naq natijok chirixeb’—Lix Hu laj Mormon naxb’oqeb’ li kab’laju xteepal laj Israel re te’xpaab’ li evangelio. Wan na 360–362 chihab’ xyo’lajik li Kristo.\nToj kiwan li pleet ut li kamsink-ib’—Eb’ laj maak neke’xk’e xtojb’aleb’ xmaak laj maak—Q’axal wi’chik nanumta li maa’usilal chiru li wanjenaq chaq sa’ chixjunil Israel—Eb’ li ixq ut li kok’al neke’mayejaak chiruheb’ li pak’b’il dios—Eb’ laj Lamanita neke’ok chixsachlinkileb’ laj Nefita chiruheb’. Wan na 363–375 chihab’ xyo’lajik li Kristo.\nLaj Mormon naxjolomiheb’ wi’chik laj Nefita sa’eb’ li pleet wan wi’ li kik’ ut kamsink-ib’—Lix Hu laj Mormon taak’utmanq re xq’unb’esinkil xch’ool chixjunileb’ laj Israel naq li Jesus a’an li Kristo—Xb’aan xmaak’a’ileb’ lix paab’aal, eb’ laj Lamanita te’jek’imanq, ut li Musiq’ej tixkanab’ xyalb’al xq’e rik’ineb’—Te’xk’ul li evangelio rik’ineb’ laj Gentil sa’ roso’jikeb’ li kutan. Wan na 375–384 chihab’ xyo’lajik li Kristo.\nEb’ laj Nefita neke’ch’utla sa’ li ch’och’ Kumorah choq’ re roso’jikeb’ li pleet—Laj Mormon naxmuq li loq’laj tz’iib’anb’il esil sa’ li tzuul Kumorah—Eb’ laj Lamanita neke’q’axok-u, ut nasachman li tenamit aj Nefita—Neke’kamsiik chi cient mil rik’in li yok’leb’ ch’iich’. Wan na 385 chihab’ xyo’lajik li Kristo.\nLaj Mormon naxb’oqeb’ laj Lamanita sa’ roso’jikeb’ li kutan chixpaab’ankil li Kristo, chixk’ulb’al lix evangelio, ut chi kole’k—Chixjunileb’ li neke’paab’ank re li Santil Hu te’xpaab’ ajwi’ lix Hu laj Mormon. Wan na 385 chihab’ xyo’lajik li Kristo.\nEb’ laj Lamanita neke’xsik’eb’ ut neke’xsacheb’ laj Nefita—Lix Hu laj Mormon taak’utmanq xb’aan lix wankil li Dios—Nach’olob’aman naq taawanq rahilal sa’ xb’eeneb’ li te’yeechi’inq re li josq’il ut wech’ij-ib’ chirix lix k’anjel li Qaawa’—Li tz’iib’anb’il esil reheb’ laj Nefita taak’utmanq sa’ jun kutan re maa’usilal, po’e’k, ut q’etok paab’ank. Wan na 400–421 chihab’ xyo’lajik li Kristo.\nLaj Moroni naxb’oqeb’ li ink’a’ neke’paab’ank re li Kristo re te’xjal xk’a’uxl—Naxch’olob’ xyaalal jun Dios re sachb’a-ch’oolej, li nak’ehok k’utb’esinb’il na’leb’ ut naxhoy li maatan ut eetalil sa’ xb’eeneb’ li xaqxookeb’ chi paab’ank—Neke’oso’ li sachb’a-ch’oolej xb’aan xmaak’a’il li paab’aal—Eb’ li eetalil neke’taaqenk reheb’ li tiikeb’ chi paab’ank—Na’elajiman chiruheb’ li winq naq che’wanq xchaab’ilaleb’ xna’leb’ ut che’xpaab’ li taqlahom. Wan na 401–421 chihab’ xyo’lajik li Kristo.\nLaj Moroni naxk’os ru lix tz’iib’ahom laj Eter—Nach’olob’aman resilal lix xe’toonil laj Eter—Ink’a’ nasache’ raatinob’aaleb’ laj Jaredita sa’ li najt xteramil kab’l re Babel—Li Qaawa’ naxyeechi’i xk’amb’aleb’ xb’e toj sa’ jun li sik’b’il ru ch’och’, ut xyiib’ankileb’ choq’ nimla tenamit.\nEb’ laj Jaredita neke’xkawresi rib’ choq’ re lix b’eenikeb’ sa’ jun li ch’och’ yeechi’inb’il—A’an jun li sik’b’il ru ch’och’ b’ar wi’ eb’ li winq tento te’k’anjelaq chiru li Kristo, malaj ut te’mesuuq chaq aran—Li Qaawa’ naraatina li ras laj Jared chiru oxib’ hoonal—Eb’ laj Jaredita neke’xyiib’eb’ li k’amonel jukub’—Li Qaawa’ naxpatz’ re li ras laj Jared chanru naxk’oxla a’an naq taak’ehe’q li saqen sa’eb’ li k’amonel jukub’.\nLi ras laj Jared naril li ru’uj ruq’ li Qaawa’ naq naxch’e’ waqlaju chi pek—Li Kristo naxk’ut xxaqalil lix musiq’ chiru li ras laj Jared—Eb’ li tz’aqal re ru xnawomeb’ moko naru ta neke’tz’ape’ ru xb’aan li tz’apleb’ t’ikr—K’eeb’il li k’utleb’aal aatin re xk’amb’al chi saqenkil li tz’iib’anb’il esil reheb’ laj Jaredita.\nLaj Moroni nataqlaak chixk’eeb’al xtz’apb’al lix tz’iib’ahom li ras laj Jared—Ink’a’ taak’utb’esimanq toj reetal naq eb’ li winq te’wanq xpaab’aal chanchan ajwi’ li ras laj Jared—Li Kristo naxtaqlaheb’ li winq chixpaab’ankil li raatin ut raatineb’ lix tzolom—Taqlanb’ileb’ li winq naq te’xjal xk’a’uxl, te’xpaab’ li evangelio, ut te’kole’q.\nOxib’ chi aj yehol nawom, jo’ ajwi’ li k’anjel a’in, taawanq chixch’olob’ankil li yaal chirix lix Hu laj Mormon.\nEb’ li k’amonel jukub’ aj Jaredita neke’tiikisiik xb’aan li iq’ toj sa’ li yeechi’inb’il ch’och’—Eb’ li tenamit neke’xnima li Qaawa’ xb’aan xchaab’ilal—Laj Orihah naxaqab’aak choq’ rey sa’ xb’eeneb’—Neke’kam laj Jared ut li ras.\nNa’awa’b’ejin laj Orihah sa’ tiikilal—Sa’ xyi li chapok wankilal ut li wech’ij-ib’, neke’xaqab’aman chi ka’pak’al lix awa’b’ejihom laj Xuul ut laj Kohor—Eb’ li profeet neke’jitok chirix li maa’usilal ut li loq’onink pak’b’il dios sa’ xyanq li tenamit, ut eb’ a’an neke’xjal xk’a’uxl.\nWan li pleetink-ib’ ut li wech’ok-ib’ chirix li awa’b’ejihom—Laj Akix naxk’uub’ jun li muqmuukil molam li teneb’anb’il xb’aan xaqab’anb’il aatin, re xkamsinkil li rey—Eb’ li muqmuukil molam a’aneb’ re laj tza ut neke’xk’am chaq xsachlijikeb’ li tenamit—Neke’tije’ laj Gentil li te’wanq sa’ roso’jik li kutan, naq eb’ li muqmuukil molam te’xsik’ xsachb’al li ach’ab’aak sa’ chixjunil li ch’och’, li tenamit, ut li na’ajej.\nLi junjunq tasal chi rey naxk’ul li reyil chi eechaninb’il, malaj rik’in b’alaq’ ut kamsink—Laj Emer kiril li K’ajolb’ej re Tiikilal—K’iila profeet neke’xyaab’asi li jalb’a-k’a’uxlej—Li we’ej ut li k’anti’ wankeb’ xmay neke’xrahob’tesi li tenamit.\nLi jun chi rey naxk’ul xna’aj li jun chik—Wankeb’ li rey tiikeb’ xch’ool; wankeb’ chik li aj maakeb’—Naq nanumta li tiikilal, eb’ li tenamit neke’osob’tesiik ut neke’k’ehe’ chi usaak xb’aan li Qaawa’.\nLi pleet, jachok-ib’, ut maa’usilal neke’numta sa’ xyu’ameb’ laj Jaredita—Eb’ li profeet neke’xye naq taachalq xsachlijikeb’ laj Jaredita chi junajwa wi ink’a’ neke’xjal xk’a’uxl—Eb’ li tenamit neke’xtz’eqtaana li raatineb’ li profeet.\nLaj Eter na’aatinak chirix jun Ak’ Jerusalen li waklesinb’ilaq America xb’aan li riyajil laj Jose—Na’aatinak jo’ profeet, na’isiik chaq, naxtz’iib’a li esilal chirixeb’ laj Jaredita, ut naxye naq te’sachmanq laj Jaredita—Nanumta li pleet chiru chixjunil li ch’och’.\nLix maa’usilaleb’ li tenamit naxk’am chaq li majewank sa’ xb’een li ch’och’—Laj Koriantumr naxpleeti laj Gilead, ut chirix a’an laj Lib, ut chirix a’an laj Xiz—Li kik’ ut li kamsink-ib’ naxnujob’resi li ch’och’.\nKe’kamsiik mil chi mil reheb’ laj Jaredita—Laj Xiz ut laj Koriantumr neke’xch’utub’ chixjunileb’ li tenamit chi pleetik toj sa’ li kamk—Lix Musiq’ li Qaawa’ naxkanab’ xyalb’al xq’e rik’ineb’—Li tenamit Jaredita nasachman chi junajwa—Ka’ajwi’ laj Koriantumr nakana.\nLaj Moroni natz’iib’ak choq’ re lix chaab’ilaleb’ laj Lamanita—Eb’ laj Nefita li ink’a’ te’tz’eqtaananq xyaalal li Kristo neke’k’ehe’ chi kamk. Wan na 401–421 chihab’ xyo’lajik li Kristo.\nLi Jesus naxk’e reheb’ li kab’laju chi tzolom aj Nefita wankilal re xk’eeb’al li maatan re li Santil Musiq’ej. Wan na 401–421 chihab’ xyo’lajik li Kristo.\nEb’ li xb’eenil neke’xk’ojob’eb’ laj tij ut laj tzolonel rik’in xk’eeb’al li uq’ej. Wan na 401–421 chihab’ xyo’lajik li Kristo.\nNach’olob’aman chan ru naq eb’ li xb’eenil ut laj tij neke’xk’anjela xwahil li loq’laj wa’ak. Wan na 401–421 chihab’ xyo’lajik li Kristo.\nNak’utman chanru xk’anjelankil li viin re li loq’laj wa’ak. Wan na 401–421 chihab’ xyo’lajik li Kristo.\nEb’ li jalb’ileb’ xk’a’uxl neke’kub’siik xha’ ut neke’k’ulub’aak xb’aaneb’ li komon—Eb’ li komon sa’ li iglees li neke’xjal xk’a’uxl neke’kuye’ xmaak—Eb’ li ch’utam neke’b’eresiman rik’in xwankil li Santil Musiq’ej. Wan na 401–421 chihab’ xyo’lajik li Kristo.\nNa’ux li b’oqok chi ok sa’ xhilob’aal li Qaawa’—Chextijoq chi anchal eerajom—Lix Musiq’ li Kristo naxk’e chi ruhank chiruheb’ li winq naq te’xnaw b’ar wan li us ut li ink’a’ us—Laj Satanas naxq’unb’esiheb’ xch’ool li winq chixtz’eqtaanankil xyaalal li Kristo ut chixb’aanunkil li ink’a’ us—Eb’ li profeet neke’xk’utb’esi xyaalal lix k’ulunik li Kristo—Xb’aan li paab’aal, nak’anjelaman li sachb’a-ch’oolej ut neke’k’anjelak li anjel—Eb’ li winq tento raj te’xyo’oni li junelik yu’am ut te’jiloq rik’in li rahok. Wan na 401–421 chihab’ xyo’lajik li Kristo.\nXkub’sinkil xha’eb’ li kok’al li ka’ch’ineb’ xyu’am, a’an maa’us aj tz’eqb’eetalil—Eb’ li kok’al wankeb’ chi yo’yo rik’in li Kristo sa’ xk’ab’a’ lix tojb’al rix li maak—Li paab’aal, li jalb’a-k’a’uxlej, li tuulanil ut li kub’enaqil ch’oolej, xk’ulb’al li Santil Musiq’ej, ut kuyuk toj sa’ roso’jik, neke’k’amok sa’ li kolb’a-ib’. Wan na 401–421 chihab’ xyo’lajik li Kristo.\nEb’ laj Nefita jo’keb’ ajwi’ laj Lamanita yib’ ru ut po’jenaq lix na’leb’eb’—Neke’xrahob’tesi rib’ ut neke’xkamsi rib’ chirib’ileb’ rib’—Laj Mormon naxtz’aama naq chihilanq li usilal ut chaab’ilal sa’ xb’een laj Moroni chi junelik. Wan na 401 chihab’ xyo’lajik li Kristo.\nSa’ lix Hu laj Mormon na’oksiman li najter ajl sa’ Q’eqchi’, toj reetal 100 (jun cient). Rik’in naq li ninqi ajl sa’ Q’eqchi’ ink’a’ neke’ab’iman sa’ li aatinob’aal na’oksiman wulaj wulaj, k’eeb’il arin xtusulal li ajl chi tz’iib’anb’il rochb’een li reetalil li junjunq, re taatawmanq ru li jar paay chi najter ajl wan sa’ li hu.


Mixic êch'ôl riq'uin xtikibanquil êrib. Mêsic' lê ch'ina'usal yal riq'uin xchâbilal lê rak'. Li tz'akal ch'ina'usal mâcua' riq'uin xyîbanquil lê rismal chi k'axal ch'ina'us chi moco riq'uin rocsinquil li oro. Li tz'akal xch'ina'usal li junjûnk, a'an lix tîquilal xch'ôl ut lix tûlanil. A'an inc'a' na-oso'. Li tîquil ch'ôlej ut li tûlanil, a'aneb li k'axal lok' chiru li Dios.\nJo'can nak inc'a' nach'inan kach'ôl. Li katibel yô chi lajc, yô chi osoc'. Abanan li kâm ac'obresinbil rajlal cutan xban li Dios.\nLi ichaj nequeßchakic ut li utzßußuj nequeßosoß. Abanan li râtin li kaDios incßaß na-osoß. Cuan ban chi junelic.—\nUt anakcuan, jun chic nacuaj xyebal êre. A'an a'in: junelic chexc'oxlak chirix li c'a'ru yâl ut li c'a'ru châbil. Chexc'oxlak chirix li tîquilal, li santilal, ut li usilal. Junelic chexc'oxlak chirix li k'axal châbil ut li naru naxq'ue xlok'al li Dios.\nTatinlokßoni riqßuin chixjunil li xabânu nak xinâyoßobtesi. Cßajoß xchakßal ru chixjunil li xabânu. Nasach inchßôl chirilbal.\nCui ca'aj cui' li naxrahi ru li kach'ôl nakac'oxla, a'an naxc'am chak li câmc sa' kabên. Cui nakaq'ue kach'ôl chixbânunquil li naraj li Santil Musik'ej, a'an naxq'ue ke li kayu'am chi junelic ut naxq'ue ajcui' ke li tuktûquil usilal.\nAt ixk, kßaxal nacatinra. Cßajoß lâ chßinaßusal ut kßaxal châbilat. Mâcßaß âpaltil.\n ¿C'a'ut nak naxic êch'ôl chi c'oxlac chirix lê rak'? Q'uehomak retaleb li utz'u'uj sa' pim chanru nak neque'q'ui chi inc'a' neque'c'anjelac chi moco neque'quemoc. A'ut lâin tinye êre, usta c'ajo' xchak'al ru lix tikibanquil laj Salomón, abanan inc'a' quixtau xchak'al ru li utz'u'uj a'in.\n Ut nacuaj ajcui' nak eb li ixk che'xtikibak rib chi châbil jo' xc'ulub junak aj pâbanel ut inc'a' te'xnimobresi rib riq'uin lix tikibanquil chi moco te'xtikib rib yal re nak te'rahek' ru. Jo' ajcui' riq'uin xyîbanquil li rismal xjolom. Jo' li c'a' re ru te'xq'ue cui' xsahob ru jo' li oro ut li tertôquil pec. Inc'a' te'xq'ue xcuanquil li neque'xq'ue chok' xsahob ruheb. Li ixk li napâban re li Dios, moco riq'uin ta xtikibanquil rib cuan xch'ina'usal. Riq'uin ban lix tîquilal xch'ôl.\nLi Dios naxyîb chixjunil chi châbil saß xkßehil joß naraj aßan. Xqßue saß li kachßôl xrâbal ru xnaubal li cßaßru tâcßulmânk. Abanan incßaß nakatau ru chixjunil li cßaßru quixbânu chak li Dios saß xticlajic toj chalen saß rosoßjic.\n Anakcuan lâex chic ralal xc'ajol li Dios chêjunilex xban nak xepâb li Jesucristo. Lâex xec'ul li cubi ha' ut rehex chic li Cristo. Jalbil chic lê yu'am ut châbil chic lê na'leb sa' xc'aba' li Jesucristo.\n Li naßleb kßaxal cuißchic terto xtzßak chiru li tertôquil pec. Mâcßaß naru xjuntakßêtanquil cuiß. Cui cuan ênaßleb najtak ru lê yußam saß ruchichßochß. Ut naru ajcuiß nacuan lê biomal ut lê lokßal. Cui cuan ênaßleb, sahak saß êchßôl junelic. Ut naru ajcuiß nequexcuan saß tuktûquil usilal. Cui cuan ênaßleb, naru nacuan êyußam chi junelic. Us xak re li ani naxnau xxocbal saß xchßôl li naßleb aßin.\n Cakßetkßeti âcuib xban lâ chßinaßusal ut capoß lâ naßleb xban lâ lokßal. Joßcan nak lâin catincut saß chßochß re nak chixjunileb li rey teßril li xutânal li xacßul. Xban nak kßaxal quinumta li mâusilal cabânu ut xban nak incßaß catyacoc saß xyâlal, camux ruheb li naßajej li nequeßlokßonin cuiß. Joßcan nak lâin quinloch xxamlel lâ tenamit re nak tâsachekß ru chiruheb chixjunileb li tenamit. Junes cha chic quicana.\nLi ani narabi li râtin li Dios ut inc'a' naxbânu li naxye, a'an chanchan jun li cuînk naril li ru sa' lem.\nJo'can ajcui' lâex. Relic chi yâl nak châbil nequexc'utun chiruheb li tenamit. Abanan lê ch'ôl nujenak chi mâusilal ut lâex aj ca' pac'al u.\nEb li ixk li nequeßâtinac saß kßunil âtin naru nequeßbalakßînc ut lix chßinaßusaleb na-osoß. Abanan li ixk li naxxucua ru li Dios xcßulub nak tâqßuehekß xlokßal.Cheqßuehak xlokßal chiruheb li tenamit, ut cheqßuehak ajcuiß xlokßal chixjunil li cßaßru naxbânu.


2 TIMOTEO 2 KEK - Tento xcuybal xnumsinquil li raylal - Bible Gateway\n2 TIMOTEO 2 Kekchi (KEK)\nTento xcuybal xnumsinquil li raylal saˈ xcˈabaˈ li Jesucristo\n2 Aˈut anakcuan, at Timoteo, cauhak a̱chˈo̱l riqˈuin li usilal qˈuebil ke xban nak reho chic li Cristo Jesús. 2 Li xya̱lal li xincˈut cha̱cuu chiruheb nabaleb li cristian, aˈan ajcuiˈ chajultica chiruheb li cui̱nk li ti̱queb xchˈo̱leb re nak eb aˈan chic teˈcˈutuk re chiruheb jalaneb chic. 3 Chattzˈako̱nk riqˈuin li raylal li nakacˈul ut chacuyak xnumsinquil chixjunil li raylal joˈ jun xcha̱bil soldado li Jesucristo. 4 Junak soldado incˈaˈ naru naxsicˈ jalan xcˈanjel xban nak ac sicˈbil ru chokˈ soldado. Naxqˈue ban xchˈo̱l chixba̱nunquil li nacuulac chiru li nataklan re. 5 Ut joˈcan ajcuiˈ li naxyal xkˈe chi a̱linac, incˈaˈ naxcˈul lix ma̱tan cui incˈaˈ naxba̱nu chi tzˈakal re ru. 6 Laj cˈalom li nacˈanjelac chi cau tento nak aˈan li xbe̱n li ta̱tzˈak ru li racui̱mk. 7 Cˈoxlan chirix li oxib chi naˈleb li xinye a̱cue ut aˈ taxak li Ka̱cuaˈ Jesucristo chitenkˈa̱nk a̱cue chixtaubal ru li xya̱lal. 8 Chijulticokˈ a̱cue nak li Jesucristo, aˈan xcomoneb li ralal xcˈajol li rey David ut aˈan li quicuacli cuiˈchic chi yoˈyo saˈ xya̱nkeb li camenak. Aˈan aˈin li resilal li evangelio li yo̱quin chixyebal la̱in. 9 Saˈ xcˈabaˈ li evangelio yo̱quin chixcˈulbal li raylal aˈin, ut bacˈbo̱quin chi cadena. Chanchan na‑ux re junak kˈaxal nim xma̱c. Usta bacˈbo̱quin, abanan li resil li evangelio ta̱yema̱nk yalak bar xban nak li ra̱tin li Dios incˈaˈ naru xmukbal. 10 Joˈcan nak nincuy xnumsinquil chixjunil li raylal li nincˈul saˈ xcˈabaˈeb li sicˈbileb ru xban li Dios re nak eb aˈan naru teˈxtau li lokˈlaj colba‑ib li naxqˈue li Jesucristo ut teˈxtau ajcuiˈ lix lokˈal chi junelic. 11 Li a̱tin aˈin li oc cue xyebal a̱cue, aˈan tzˈakal ya̱l: Cui cocam kochben li Cristo, ta̱cua̱nk ajcuiˈ kayuˈam kochben. 12 Cui takacuy xnumsinquil li raylal, ta̱qˈuehekˈ ajcuiˈ kacuanquil xban li Dios kochben li Cristo. Ut cui la̱o nakatzˈekta̱na, aˈan toxtzˈekta̱na ajcuiˈ la̱o. 13 Cuan nak la̱o incˈaˈ nakaba̱nu li cˈaˈru nakaye, abanan li Dios ti̱c xchˈo̱l ut junelic naxba̱nu li cˈaˈru naxye. Aˈan incˈaˈ nacuiban xchˈo̱l.\nLa̱atak jun cha̱bil aj cˈanjel chiru li Dios chi ma̱cˈaˈ cˈaˈru tatxuta̱na̱k cuiˈ\n14 Chajultica li xya̱lal chiruheb laj pa̱banel. Saˈ xcˈabaˈ li Ka̱cuaˈ Dios chayehak reheb nak cheˈxcanabak xcuechˈinquil ribeb chirix a̱tin xban nak aˈan ma̱cˈaˈ na‑oc cuiˈ. Caˈaj cuiˈ xpoˈbaleb xchˈo̱l li nequeˈabin re naxba̱nu. 15 Chaqˈuehak a̱chˈo̱l chi cˈanjelac chiru li Dios joˈ junak tzˈakal aj cˈanjel ma̱cˈaˈ cˈaˈru ta̱xuta̱na̱k cuiˈ. Chachˈolobak chi tzˈakal resil li colba‑ib chiruheb. 16 Mat‑oquen riqˈuin joˈ ma̱joˈil serakˈ, li ma̱cˈaˈ na‑oc cuiˈ. Li nequeˈba̱nun re chi joˈcan kˈaxal cuiˈchic nequeˈxqˈue xchˈo̱l chixba̱nunquil li ma̱usilal. 17 Naniman ru li tijleb li nequeˈxcˈut. Chanchan nak naniman ru junak yajel joˈ li cáncer xcˈabaˈ. Joˈcan queˈxba̱nu laj Himeneo ut laj Fileto. 18 Eb aˈan queˈxcanab xpa̱banquil li tzˈakal ya̱l ut queˈxpa̱b li ticˈtiˈ. Nequeˈxye nak ac queˈcuacli chi yoˈyo eb li camenak, chanqueb. Ut riqˈuin aˈan cuan li yo̱queb chixpoˈbal ruheb lix pa̱ba̱leb. 19 Abanan li xya̱lal qˈuebil ke xban li Dios incˈaˈ naru najalman ru. Joˈcaˈin tzˈi̱banbil saˈ li Santil Hu: li Dios naxnau ruheb li ralal xcˈajol, ut chixjunileb li teˈxcˈabaˈin xcˈabaˈ li Ka̱cuaˈ, tento nak teˈxcanab chi junaj cua li ma̱usilal. 20 Saˈ junak xnimal ru cab cuan li secˈ yi̱banbil riqˈuin oro ut plata. Ut cuan li chˈochˈ secˈ ut cuan ajcuiˈ li secˈ yi̱banbil riqˈuin cheˈ. Cuan li cha̱bil xcˈanjel ut cuan li yalak cˈaˈru nacˈanjelac cuiˈ. 21 Cui junak aj pa̱banel naraj ta̱qˈuehekˈ re jun lix cha̱bil cˈanjel xban li Dios, tento nak li jun aˈan tixcanab chi junaj cua chixjunil li ma̱usilal. Cui tixba̱nu chi joˈcan, li jun aˈan kˈaxtesinbilak chic chi cˈanjelac chiru li Ka̱cuaˈ ut cauresinbilak chic chixba̱nunquil li cha̱bil cˈanjel. 22 Joˈcan utan chatzˈekta̱na chi junaj cua li incˈaˈ us li nequeˈxrahi ru li toj sa̱jeb. Ut qˈue a̱chˈo̱l chicua̱nk saˈ ti̱quilal ut chatpa̱ba̱nk chi tzˈakal. Charahakeb la̱ cuas a̱cui̱tzˈin ut chatcua̱nk saˈ usilal riqˈuineb chixjunileb. La̱akat jun saˈ xya̱nkeb li ti̱queb xchˈo̱l li nequeˈtijoc chiru li Dios. 23 Ma̱cuaˈakat jun saˈ xya̱nkeb li nequeˈxcuechˈi rib chirix to̱ntil a̱tin li ma̱cˈaˈ aj e. La̱at ac nacanau nak li cuechˈi̱nc ib junes ra xi̱cˈ naxqˈue. 24 Junak aj cˈanjel chiru li Ka̱cuaˈ ma̱cuaˈak aj sicˈol ra xi̱cˈ. Tu̱lanak ban riqˈuineb chixjunileb. Cua̱nk xnaˈleb re xcˈutbal li xya̱lal chiruheb li ras ri̱tzˈin ut nimak xcuyum. 25 Ut saˈ tu̱lanil chixchˈolobak xya̱lal reheb li nequeˈcuechˈin rix li xya̱lal. Ma̱re chan nak li Dios ta̱tenkˈa̱nk reheb chixyotˈbal xchˈo̱leb, chixjalbal xcˈaˈuxeb re teˈxnau ru li ya̱l. 26 Ut teˈrisi rib saˈ rukˈ laj tza li yo̱ chi a̱le̱nc reheb re nak incˈaˈ chic teˈxba̱nu li cˈaˈru naraj aˈan. Ut teˈsukˈi̱k taxak saˈ li tzˈakal xya̱lal.


2 CORINTIOS 10 KEK - Laj Pablo naxchˈolob xya̱lal lix - Bible Gateway\n2 CORINTIOS 10 Kekchi (KEK)\nLaj Pablo naxchˈolob xya̱lal lix cuanquil qˈuebil re xban li Dios\n10 Anakcuan cuan cˈaˈak re ru nacuaj xyebal e̱re chirixeb li nequeˈa̱tinac chicuix. Cuan li nequeˈyehoc chi joˈcaˈin: Laj Pablo tu̱lan nak cuan e̱riqˈuin; abanan nak ma̱ ani saˈ e̱ya̱nk jalan chic lix naˈleb ut nak natzˈi̱bac chak e̱riqˈuin, kˈaxal cau naa̱tinac, chanqueb chicuix. Ut la̱in nintzˈa̱ma che̱ru nak chexcˈoxlak bayak chirix li Jesucristo. Aˈan tu̱lan ut kˈun xchˈo̱l. 2 Joˈcan nak incˈaˈ nacuaj a̱tinac chi cau. Usan cui nak tincuulak e̱riqˈuin incˈaˈ tento nak toj tina̱tinak e̱riqˈuin chi cau. La̱in naru ajcuiˈ nequebinsume li nequeˈa̱tinac chicuix ut nequeˈxye nak li cˈaˈru yo̱quin chixba̱nunquil, aˈan yal xnaˈleb cui̱nk. 3 Ya̱l nak cui̱nko. Abanan incˈaˈ yo̱co chi pletic joˈ nequeˈxba̱nu li kech cui̱nkilal arin saˈ ruchichˈochˈ. Riqˈuin ban li ma̱usilal yo̱co chi pletic. 4 Ut li kacˈanjeleba̱l re pletic riqˈuin li ma̱usilal ma̱cuaˈ joˈ li cˈanjeleba̱l re ruchichˈochˈ. Re ban li Dios ut kˈaxal nim xcuanquil re xsachbal chixjunil lix cˈanjel li ma̱usilal. 5 Nakasach xcuanquileb li nequeˈcuechˈin rix lix cˈanjel li Dios. Ut nakasach ajcuiˈ xcuanquil chixjunil lix yehom xba̱nuhom li cui̱nk li naramoc re chiruheb li kas ki̱tzˈin li rusilal li Dios. Nakacanab saˈ rukˈ li Dios lix naˈlebeb aˈan re nak chijala̱k lix naˈlebeb xban li Cristo ut teˈxba̱nu li cˈaˈru naraj aˈan. 6 Ninnau nak tincuulak e̱riqˈuin naru tinkˈuseb li toj yo̱queb chixba̱nunquil li incˈaˈ us. Abanan incˈaˈ nacuaj texinkˈus la̱ex. Nacuaj ban nak te̱jal le̱ cˈaˈux ut te̱ba̱nu li naraj li Dios. 7 La̱ex nequeqˈue retal caˈaj cuiˈ li cˈaˈru na‑ilman ru ut incˈaˈ nequexcˈoxlac chirix li cˈaˈru cuan saˈ li ra̱meb li junju̱nk. ¿Ma cuan junak saˈ e̱ya̱nk naxye nak aˈan aj cˈanjel chiru li Cristo? Cui cuan, us ajcuiˈ. Abanan tento nak tixqˈue retal nak joˈcan ajcuiˈ la̱o aj cˈanjelo chiru li Cristo. 8 Ma̱re nequecˈoxla nak yo̱quin chixnimobresinquil cuib riqˈuin lin cˈanjel. Abanan lin cˈanjel qˈuebil cue xban li Ka̱cuaˈ re nak texintenkˈa. Ma̱cuaˈ re e̱sachbal. Incˈaˈ nincˈoxlac riqˈuin li cˈaˈru ninba̱nu xban nak li Dios xqˈue incuanquil chixba̱nunquil. 9 Incˈaˈ nacuaj nak te̱cˈoxla nak yal re xqˈuebal e̱xiu nak nintzˈi̱bac e̱riqˈuin. 10 Cuan li nequeˈa̱tinac chicuix ut nequeˈxye chi joˈcaˈin: Laj Pablo naxtzˈi̱ba lix hu riqˈuin cacuil a̱tin re nak toxucuak xban. Abanan nak cuan saˈ kaya̱nk, yo̱ xxiu ut ma̱cˈaˈ na‑oc cuiˈ li cˈaˈru naxye, chanqueb chicuix. 11 Li nequeˈa̱tinac chi joˈcan cheˈxqˈuehak retal nak cau xina̱tinac nak xintzˈi̱ba li hu aˈin e̱riqˈuin. Ut joˈcan ajcuiˈ tinba̱nu nak tincuulak e̱riqˈuin. 12 Incˈaˈ nakaj xba̱nunquil joˈ nequeˈxba̱nu li nequeˈxnimobresi rib riqˈuin li cˈaˈru nequeˈxba̱nu. Ma̱cˈaˈ xnaˈlebeb. Nequeˈxnimobresi rib riqˈuin lix naˈlebeb xjuneseb rib. 13 La̱o incˈaˈ nakanimobresi kib riqˈuin li moco qˈuebil ta ke xba̱nunquil. Li cˈaˈru nocoa̱tinac chirix, aˈan li cˈanjel qˈuebil ke xban li Dios re tocˈanjelak ajcuiˈ e̱riqˈuin la̱ex aj Corinto. 14 La̱in li xbe̱n quincuulac e̱riqˈuin chixchˈolobanquil resil li colba‑ib saˈ xcˈabaˈ li Jesucristo. Ut incˈaˈ xinba̱nu li ma̱cuaˈ cue xba̱nunquil. Tenebanbil saˈ inbe̱n xban li Dios xyebal resil li colba‑ib e̱re. 15 Incˈaˈ ninnimobresi cuib riqˈuin li cˈanjel li nequeˈxba̱nu li jun chˈol chic. La̱in nacuaj raj nak texqˈui̱k saˈ le̱ pa̱ba̱l re nak tine̱tenkˈa chixyebal resil li colba‑ib yalak bar. Abanan incˈaˈ tinxic bar moco qˈuebil ta cue re tinxic. 16 Nacuaj xic saˈ jalan naˈajej chixchˈolobanquil xya̱lal li colba‑ib bar toj ma̱jiˈ xrabiomeb resil li colba‑ib. Incˈaˈ nacuaj xnimobresinquil cuib riqˈuin li cˈanjel ac tiquibanbil xban jalan chic aj cˈanjel. 17 Joˈcaˈin tzˈi̱banbil saˈ li Santil Hu: Incˈaˈ takanimobresi kib. Chikanimobresihak ban xlokˈal li Ka̱cuaˈ. 18 Cuan li nequeˈxye ribeb nak cha̱bileb. Abanan ma̱cˈaˈ na‑oc cuiˈ li nequeˈxye. Aˈ li kˈaxal lokˈ, aˈan nak li Dios tixye nak li jun aˈan cha̱bil.


2 CORINTIOS 1 KEK - Li Xcab Hu li Quixtzˈi̱ba li San - Bible Gateway\n2 CORINTIOS 1 Kekchi (KEK)\nLi Xcab Hu li Quixtzˈi̱ba li San Pablo reheb laj Corinto\n1 La̱in laj Pablo. Sicˈbil cuu xban li Dios chokˈ x‑apóstol li Jesucristo xban nak joˈcan quiraj li Dios. Cuochben laj Timoteo li kech aj pa̱banelil. Yo̱quin chixtzˈi̱banquil li hu aˈin e̱riqˈuin la̱ex aj pa̱banel li cuanquex saˈ li tenamit Corinto ut reheb ajcuiˈ chixjunileb laj pa̱banel li cuanqueb saˈ chixjunil li naˈajej Acaya. 2 Chicua̱nk taxak e̱riqˈuin li usilal ut li tuktu̱quilal li nachal chak riqˈuin li Dios li kaYucuaˈ ut riqˈuin li Ka̱cuaˈ Jesucristo.\nLaj Pablo nabantioxin chiru li Dios\n3 Lokˈoninbil taxak li Dios lix Yucuaˈ li Ka̱cuaˈ Jesucristo. Li Dios, aˈan li kaYucuaˈ ut junelic naruxta̱na ku ut naxcˈojob kachˈo̱l. 4 Naxcˈojob kachˈo̱l saˈ chixjunil li karaylal re nak ta̱ru̱k takacˈojob xchˈo̱leb li cuanqueb saˈ raylal. Joˈ nak naxcˈojob kachˈo̱l li Dios la̱o, joˈcan ajcuiˈ nak takacˈojob xchˈo̱leb li cuanqueb saˈ raylal. 5 Joˈ nak nocotzˈakon riqˈuin li qˈuila raylal li quixcˈul li Cristo, joˈcan ajcuiˈ nak nacˈojoba̱c kachˈo̱l xban li Cristo, re nak naru takacˈojob xchˈo̱leb li kech aj pa̱banelil. 6 La̱o nocorahobtesi̱c re nak la̱ex texcolekˈ ut ta̱cˈojoba̱k e̱chˈo̱l. Naxcˈojob kachˈo̱l li Dios re nak la̱o takacˈojob e̱chˈo̱l la̱ex nak yo̱quex chixcuybal xnumsinquil li raylal joˈ li nakacuy la̱o. 7 La̱o nakanau nak cau e̱chˈo̱l saˈ le̱ pa̱ba̱l. Nakanau nak te̱cˈul li raylal joˈ yo̱co chixcˈulbal la̱o. Abanan nakanau ajcuiˈ nak ta̱cˈojoba̱k e̱chˈo̱l nak yo̱kex chixcˈulbal li raylal joˈ nak nacˈojoba̱c kachˈo̱l la̱o. 8 Ex inherma̱n, nacuaj nak te̱nau joˈ qˈuial li raylal xkacˈul saˈ li naˈajej Asia. Kˈaxal ra xkacˈul chak ut xkacˈoxla nak incˈaˈ chic takacuy xnumsinquil. La̱o xkacˈoxla nak incˈaˈ chic toeˈxcanab chi yoˈyo. 9 Xkacˈoxla nak ac tenebanbil ca̱mc saˈ kabe̱n. Us ajcuiˈ nak quikacˈul chi joˈcan re nak cua̱nk xcacuilal kachˈo̱l riqˈuin li Dios li nacuaclesin re li camenak chi yoˈyo ut incˈaˈ takacˈoxla nak cuan xcacuilal kachˈo̱l kajunes kib. 10 Li Dios, aˈan li quicoloc chak ke chiru li ca̱mc nak corahobtesi̱c. Ut nakanau chi tzˈakal nak aˈan ta̱colok ke chi junelic. 11 Abanan nakatzˈa̱ma ajcuiˈ che̱ru nak junelic textijok chikix. Cui nabaleb li nequeˈtijoc chikix, nabaleb ajcuiˈ li teˈbantioxi̱nk chiru li Dios nak torosobtesi. 12 Kˈaxal nasahoˈ kachˈo̱l xban nak nakanau nak saˈ ti̱quilal nococuan saˈ ruchichˈochˈ. Ut chi anchal kachˈo̱l xocuan saˈ ti̱quilal nak xocuan e̱riqˈuin la̱ex. Moco xban ta nak cuan kanaˈleb kajunes la̱o nak cuanco saˈ ti̱quilal. Li Dios ban natenkˈan ke riqˈuin lix nimal ruxta̱n. 13 Moco saˈ jaljo̱quil ru a̱tin ta nintzˈi̱bac e̱riqˈuin. Tzˈakal re ru li nintzˈi̱ba. Nacuaj nak te̱tau ru chi tzˈakal li nintzˈi̱ba e̱riqˈuin chicuix la̱in. 14 Cuan tana li xetau ru ut cuan tana incˈaˈ. Abanan nacuaj nak te̱tau ru chi tzˈakal nak la̱in x‑apóstol li Jesucristo re nak sahak saˈ e̱chˈo̱l cuiqˈuin nak tol‑e̱lk li Jesucristo ut sahak ajcuiˈ inchˈo̱l la̱in e̱riqˈuin la̱ex. 15 Caˈ sut raj xincˈoxla numecˈ e̱riqˈuin xban nak ninnau nak xine̱cˈul raj chi sa saˈ e̱chˈo̱l. Joˈcan nak xinnumeˈ raj e̱riqˈuin nak xinchal arin Macedonia. 16 Ut nincˈoxla numecˈ e̱riqˈuin nak tinsukˈi̱k. Ut ninnau nak tine̱tenkˈa la̱ex chi xic aran Judea. 17 ¿Cˈaˈru nequecˈoxla chirix aˈin? ¿Ma incˈaˈ ta biˈ nincˈoxla chi us li cˈaˈru ninye? ¿Ma yal xcab rix inchˈo̱l ta biˈ li cˈaˈru yo̱quin chixba̱nunquil? ¿Ma ho̱n ta biˈ ninye us ut junpa̱t chic tinye incˈaˈ joˈ nequeˈxba̱nu li ma̱jiˈ nequeˈxpa̱b li Cristo? 18 Li Dios naxnau nak incˈaˈ yo̱quin chix‑yebal e̱re us cui nacuecˈa nak incˈaˈ ta̱ru̱k tinba̱nu. 19 Li Jesucristo li Ralal li Dios ma̱ jun sut quixye us cui aˈan naxnau nak incˈaˈ tixba̱nu. Aˈan junelic ya̱l li cˈaˈru naxye. Ut la̱in cuochbeneb laj Silvano ut laj Timoteo nakachˈolob xya̱lal li Cristo che̱ru la̱ex. 20 Chixjunil li yechiˈinbil ke xban li Dios, nakacˈul saˈ xcˈabaˈ li Jesucristo. Joˈcan nak saˈ xcˈabaˈ li Jesucristo nakaye “joˈcan taxak” re xqˈuebal xlokˈal li Dios. 21 Saˈ xcˈabaˈ li Jesucristo, li Dios naxqˈue xcacuilal kachˈo̱l saˈ li kapa̱ba̱l la̱o joˈ ajcuiˈ la̱ex. Ut aˈan ajcuiˈ quisicˈoc chak ku re nak tocˈanjelak chiru. 22 Ut li Dios quixtakla chak li Santil Musikˈej chi cua̱nc kiqˈuin chokˈ retalil nak reho chic. Xban nak li Santil Musikˈej cuan kiqˈuin, nakanau chi ya̱l nak takacˈul chixjunil li quixyechiˈi ke. 23 La̱in incˈaˈ xcuaj e̱kˈusbal. Joˈcan nak incˈaˈ xco̱in e̱riqˈuin aran Corinto. Li Dios naxnau nak ya̱l li yo̱quin chixyebal. 24 Moco yo̱co ta xminbal e̱ru saˈ le̱ pa̱ba̱l. Ac cau e̱chˈo̱l saˈ le̱ pa̱ba̱l. Yo̱co ban che̱tenkˈanquil re nak sahak e̱chˈo̱l saˈ le̱ pa̱ba̱l.


2 CORINTIOS 3 KEK - Li xya̱lal chirix li acˈ contrato - Bible Gateway\n2 CORINTIOS 3 Kekchi (KEK)\nLi xya̱lal chirix li acˈ contrato\n3 ¿Ma yo̱quin ta biˈ chixnimobresinquil cuib nak nequecˈoxla la̱ex nak ninye nak la̱in aj cˈanjel chiru li Dios? ¿Ma tento ta biˈ nak cua̱nk li kahu joˈ nequeˈxba̱nu li jun chˈo̱l chic re xyebal resil aniheb re nak te̱pa̱b li cˈaˈru nequeˈxye? ¿Ma naru ta biˈ takapatzˈ li kahu e̱re la̱ex? 2 La̱ex chanchanex li kahu tzˈi̱banbil saˈ li kachˈo̱l ut chixjunileb naru teˈril. Nak teˈril le̱ cha̱bilal teˈxqˈue retal nak cha̱bil li kacˈanjel. 3 Le̱ yuˈam la̱ex chanchan jun li hu tzˈi̱banbil xban li Cristo. Ut la̱o xkachˈolob li xya̱lal che̱ru. Li hu aˈin moco tzˈi̱banbil ta chiru pec chi moco tzˈi̱banbil ta riqˈuin tinta. Tzˈi̱banbil ban saˈ le̱ ra̱m xban lix Musikˈ li yoˈyo̱quil Dios. 4 Naru nakaye aˈin xban nak cau kachˈo̱l riqˈuin li Dios saˈ xcˈabaˈ li Jesucristo. 5 Ma̱ jun cˈanjel naru nakayoˈob kajunes, chi moco naru nakacˈoxla xba̱nunquil. Li Dios ban naxqˈue kacuanquil chixba̱nunquil li cˈaˈru nakaba̱nu. 6 Li Dios naxqˈue kacuanquilal chixchˈolobanquil li xya̱lal li acˈ contrato, li natauman cuiˈ li acˈ yuˈam. Li acˈ yuˈam incˈaˈ natauman riqˈuin xba̱nunquil li cˈaˈru tzˈi̱banbil saˈ li chakˈrab xban nak li chakˈrab naxteneb li ca̱mc saˈ kabe̱n. Li acˈ yuˈam qˈuebil ke xban li Santil Musikˈej. 7 Li chakˈrab li quiqˈueheˈ re laj Moisés tzˈi̱banbil chiru pec ut quicˈutun xlokˈal li Dios nak quixqˈue li chakˈrab aˈin. Quilemtzˈun li riloba̱l laj Moisés ut eb laj Israel incˈaˈ queˈxcuy rilbal usta junpa̱t ajcuiˈ quicuan saˈ li riloba̱l laj Moisés lix lokˈal li Dios. Li najter chakˈrab aˈin li quicˈamoc chak re li ca̱mc saˈ kabe̱n quicˈulun riqˈuin xlokˈal li Dios. 8 Abanan kˈaxal numtajenak cuiˈchic xlokˈal li cˈanjel li naxba̱nu kiqˈuin li Santil Musikˈej. 9 Cui cuan xlokˈal li najter chakˈrab li quicˈamoc chak li tojba ma̱c saˈ kabe̱n, kˈaxal cuiˈchic numtajenak xlokˈal li acˈ yuˈam li naxqˈue ke li Santil Musikˈej li naqˈuehoc xti̱quilal li kachˈo̱l chiru li Dios. 10 Li chakˈrab cuan xlokˈal junxil. Abanan incˈaˈ naxtau xlokˈal li acˈ yuˈam xban nak numtajenak cuiˈchic xlokˈal. 11 Cui cuan xlokˈal li najter chakˈrab li quinumeˈ xcuanquil, kˈaxal cuiˈchic nim xlokˈal li acˈ yuˈam li cuan chi junelic. 12 Xban nak nakanau nak lix lokˈal li acˈ yuˈam ma̱cˈaˈ rosoˈjic, joˈcan nak kˈaxal cau kachˈo̱l chixchˈolobanquil li xya̱lal ut ma̱cˈaˈ nakamuk che̱ru. 13 Incˈaˈ nakaba̱nu joˈ quixba̱nu laj Moisés najter nak quixtzˈap li riloba̱l riqˈuin tˈicr re nak eb laj Israel incˈaˈ teˈril nak yo̱ chi e̱lc lix lokˈal. 14 Xban xcacuilal xchˈo̱leb incˈaˈ queˈxtau ru nak lix lokˈal li najter chakˈrab ta̱e̱lk. Ut chalen anakcuan incˈaˈ ajcuiˈ nequeˈxtau ru. Chanchan nak li tˈicr aˈan toj yo̱ chi ramoc chiruheb li xya̱lal nak nequeˈrabi li najter chakˈrab. Ut li tˈicr aˈan na‑el caˈaj cuiˈ riqˈuin xpa̱banquil li Cristo. 15 Chalen anakcuan nak nequeˈrabi lix chakˈrab laj Moisés, chanchan nak junak tˈicr naramoc re li xya̱lal chiruheb ut incˈaˈ nequeˈxtau ru. 16 Abanan li tˈicr aˈan na‑el nak junak tixpa̱b li Ka̱cuaˈ Jesucristo. 17 Ut li Ka̱cuaˈ, aˈan ajcuiˈ li Santil Musikˈej. Li ani cuan li Santil Musikˈej riqˈuin, aˈan moco cuan ta chic rubel xcuanquil li chakˈrab chi moco li ma̱c. Libre ban chic cuan. 18 La̱o aj pa̱banel moco tzˈaptzˈo ta li kiloba̱l riqˈuin tˈicr re xtzˈapbal xlokˈal li Dios joˈ quixba̱nu laj Moisés. Chanchano ban jun lem nak nakacˈut xlokˈal li Ka̱cuaˈ. Ut li Ka̱cuaˈ aˈan ajcuiˈ li Santil Musikˈej li nocoxjalanobresi ut naxqˈue kalokˈal re nak yo̱ko xcˈutbal xlokˈal li Cristo.